title: 2011/472/EU: Odluka Vijeća od 19. srpnja 2011. o pokretanju automatizirane razmjene podataka o DNK-u u Portugalu

text:
19/Sv. 16             HR                                Službeni list Europske unije                                                   247
32011D0472
27.7.2011.                                          SLUŽBENI LIST EUROPSKE UNIJE                                                 L 195/71
                                                            ODLUKA VIJEĆA
                                                           od 19. srpnja 2011.
                                  o pokretanju automatizirane razmjene podataka o DNK-u u Portugalu
                                                               (2011/472/EU)
VIJEĆE EUROPSKE UNIJE,                                                           skupina Vijeća tiče se svake automatizirane razmjene
                                                                                podataka i na njega država članica mora odgovoriti čim
uzimajući u obzir Odluku Vijeća 2008/615/PUP od 23. lipnja                       smatra da ispunjava preduvjete za razmjenu podataka u
2008. o produbljivanju prekogranične suradnje, posebno u                         odgovarajućoj kategoriji podataka.
suzbijanju terorizma i prekograničnog kriminala (1), posebno
njezin članak 2. stavak 3. i članak 25.,                                  (6)    Portugal je ispunio upitnik o zaštiti podataka i upitnik o
                                                                                razmjeni podataka o DNK-u.
uzimajući u obzir Odluku Vijeća 2008/616/PUP od 23. lipnja
2008. o provedbi Odluke 2008/615/PUP (2), posebno njezin                  (7)    Portugal je s Njemačkom proveo uspješnu pokusnu
članak 20. i poglavlje 4. Priloga,                                               izvedbu.
budući da:                                                                (8)    U Portugalu je obavljen posjet radi ocjene i njemački tim
                                                                                za ocjenu sastavio je izvješće o posjetu radi ocjene i
(1)     Prema Protokolu o prijelaznim odredbama priloženom                       proslijedio ga nadležnoj radnoj skupini Vijeća.
        Ugovoru o Europskoj uniji, Ugovoru o funkcioniranju
        Europske unije i Ugovoru o osnivanju Europske zajednice           (9)    Vijeću je predstavljeno cjelokupno izvješće o ocjeni, koje
        za atomsku energiju, pravni učinci akata institucija, tijelâ,            sažima rezultate upitnika, posjet radi ocjene i pokusnu
        uredâ i agencija Unije donesenih prije stupanja Ugovora                  izvedbu u vezi razmjene podataka o DNK-u,
        iz Lisabona na snagu zadržavaju svoje pravne učinke dok
        ne budu stavljeni izvan snage, poništeni ili izmjeni
        provedbom Ugovorâ.                                                DONIJELO JE OVU ODLUKU:
(2)     U skladu s tim, članak 25. Odluke 2008/615/PUP                                                 Članak 1.
        primjenjiv je i Vijeće mora jednoglasno odlučiti jesu li
                                                                          U svrhu automatiziranog pretraživanja i usporedbe podataka o
        države članice provele odredbe članka 6. te Odluke.
                                                                          DNK-u, Portugal je u potpunosti proveo opće odredbe o
                                                                          razmjeni podataka iz poglavlja 6. Odluke 2008/615/PUP i
(3)     Članak 20. Odluke 2008/616/PUP predviđa da se odluke              ima pravo primati i dostavljati osobne podatke u skladu s
        iz članka 25. stavka 2. Odluke 2008/615/PUP donose na             člankom 3. i člankom 4. te Odluke od datuma stupanja ove
        temelju izvješća o ocjeni koje se temelji na upitniku. S          Odluke na snagu.
        obzirom na automatiziranu razmjenu podataka u skladu
        s poglavljem 2. Odluke 2008/615/PUP, izvješće o ocjeni
        temelji se na posjetu radi ocjene i pokusnoj izvedbi.                                          Članak 2.
                                                                          Ova Odluka stupa na snagu na datum donošenja.
(4)     Portugal je obavijestio Glavno tajništvo Vijeća o nacio
        nalnoj dokumentaciji u vezi s analizama DNK-a na koje
        se primjenjuju članci od 2. do 6. Odluke 2008/615/PUP i
        o uvjetima za automatizirano pretraživanje kako je nave          Sastavljeno u Bruxellesu 19. srpnja 2011.
        deno u članku 3. stavku 1. te Odluke u skladu s člankom
        36. stavkom 2. te Odluke.
                                                                                Za Vijeće
(5)     U skladu s poglavljem 4. točkom 1.1 Priloga Odluci                                                       Predsjednik
        2008/616/PUP, upitnik koji je izradila nadležna Radna                                                  M. SAWICKI
(1) SL L 210, 6.8.2008., str. 1.
(2) SL L 210, 6.8.2008., str. 12.


title: Odluka Vijeća (EU) 2015/1572 od 18. rujna 2015. o imenovanju austrijskog člana i austrijskog zamjenika člana Odbora regija

text:
               22.9.2015

               HR

               Službeni list Europske unije

               L 245/9

         ODLUKA VIJEĆA (EU) 2015/1572
   od 18. rujna 2015.
   o imenovanju austrijskog člana i austrijskog zamjenika člana Odbora regija
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 305.,
   uzimajući u obzir prijedlog austrijske vlade,
   budući da:

               (1)

               Vijeće je 26. siječnja, 5. veljače i 23. lipnja 2015. donijelo odluke (EU) 2015/116 (1), (EU) 2015/190 (2), odnosno (EU) 2015/994 (3) o imenovanju članova i zamjenika članova Odbora regija za razdoblje od 26. siječnja 2015. do 25. siječnja 2020.

               (2)

               Mjesto člana Odbora regija postalo je slobodno istekom mandata g. Hansa NIESSLA.

               (3)

               Mjesto zamjenika člana Odbora regija postalo je slobodno istekom mandata g. Christiana ILLEDITSA,

         DONIJELO JE OVU ODLUKU:
   Članak 1.
   Sljedeća osoba imenuje se članom Odbora regija do kraja tekućeg mandata koji istječe 25. siječnja 2020.:

               —

               g. Christian ILLEDITS, Landtagspräsident Burgenland.

         Članak 2.
   Sljedeća osoba imenuje se zamjenikom člana Odbora regija do kraja tekućeg mandata koji istječe 25. siječnja 2020.:

               —

               g. Hans NIESSL, Landeshauptmann Burgenland.

         Članak 3.
   Ova Odluka stupa na snagu na dan donošenja.

      Sastavljeno u Bruxellesu 18. rujna 2015.

            Za Vijeće

            Predsjednica

         C. DIESCHBOURG

      (1)  SL L 20, 27.1.2015., str. 42.

      (2)  SL L 31, 7.2.2015., str. 25.

      (3)  SL L 159, 25.6.2015., str. 70.


title: Odluka Vijeća (EU) 2016/1838 od 13. listopada 2016. o smjernicama za politike zapošljavanja država članica za 2016.

text:
               18.10.2016

               HR

               Službeni list Europske unije

               L 280/30

         ODLUKA VIJEĆA (EU) 2016/1838
   od 13. listopada 2016.
   o smjernicama za politike zapošljavanja država članica za 2016.
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 148. stavak 2.,
   uzimajući u obzir prijedlog Europske komisije,
   uzimajući u obzir mišljenje Europskog parlamenta (1),
   uzimajući u obzir mišljenje Europskoga gospodarskog i socijalnog odbora (2),
   nakon savjetovanja s Odborom regija,
   uzimajući u obzir mišljenje Odbora za zapošljavanje (3),
   budući da:

               (1)

               Ugovorom o funkcioniranju Europske unije (UFEU) određuje se da države članice i Unija rade na razvoju usklađene strategije zapošljavanja te, posebice, na promicanju kvalificirane, obrazovane i prilagodljive radne snage i tržišta rada koja se mogu prilagoditi gospodarskim promjenama u svrhu ostvarenja ciljeva utvrđenih u članku 3. Ugovora o Europskoj uniji.

               (2)

               Strategijom Europa 2020. za pametan, održiv i uključiv rast („strategija Europa 2020.”), koju je predložila Komisija, omogućuje se Uniji da svoje gospodarstvo usmjeri prema pametnom, održivom i uključivom rastu koji prate visoke razine zaposlenosti, produktivnosti i socijalne kohezije. Pet glavnih ciljeva predstavljaju zajedničke ciljeve pomoću kojih se usmjerava djelovanje država članica te kojima se uzima u obzir njihove početne položaje i nacionalne okolnosti te položaje i okolnosti Unije. Vijeće je 14. srpnja 2015. donijelo Preporuku (EU) 2015/1184 (4) o općim smjernicama ekonomskih politika država članica i Unije. Nadalje, Vijeće je 5. listopada 2015. donijelo Odluku (EU) 2015/1848 (5) o smjernicama za politike zapošljavanja država članica za 2015. („smjernice za zapošljavanje”). Ta dva skupa smjernica tvore integrirane smjernice za provedbu strategije Europa 2020. („integrirane smjernice Europa 2020.”). Europska strategija zapošljavanja ima ključnu ulogu u provedbi ciljeva strategije Europa 2020. u vezi sa zapošljavanjem i tržištem rada.

               (3)

               Integrirane smjernice Europa 2020. u skladu su sa zaključcima Europskog vijeća od 17. i 18. ožujka 2016. te s Paktom o stabilnosti i rastu. Njima se državama članicama daju precizne smjernice za utvrđivanje nacionalnih programa reformi i provedbu reformi, pritom odražavajući međuovisnost. Smjernice za zapošljavanje trebale bi biti osnova za preporuke za pojedine zemlje koje Vijeće može uputiti državama članicama u skladu s člankom 148. stavkom 4. UFEU-a, usporedno s preporukama za pojedine zemlje upućenima državama članicama u skladu s člankom 121. stavkom 2. UFEU-a. Smjernice za zapošljavanje trebale bi biti i osnova za izradu Zajedničkog izvješća o zapošljavanju koje Vijeće i Komisija svake godine šalju Europskom vijeću.

               (4)

               Pregledom nacionalnih programa reformi država članica sadržanih u Zajedničkom izvješću o zapošljavanju pokazalo se da bi države članice trebale poduzeti sve moguće mjere da potaknu potražnju za radnom snagom, poboljšaju ponudu radne snage, vještine i kompetencije, poboljšaju funkcioniranje tržišta rada, promiču socijalnu uključenost, suzbijaju siromaštvo i promiču jednake mogućnosti.

               (5)

               Države članice trebale bi razmotriti uporabu Europskog socijalnog fonda u provedbi smjernica za zapošljavanje.

               (6)

               Smjernice za zapošljavanje trebale bi ostati stabilne kako bi se osigurala usredotočenost na njihovu provedbu. Svako ažuriranje smjernica za zapošljavanje trebalo bi stoga biti strogo ograničeno. S obzirom na procjenu kretanja tržištâ rada i socijalne situacije od donošenja smjernica za zapošljavanje u 2015., ažuriranje nije potrebno. Razlozi za njihovo donošenje u 2015. i dalje vrijede te bi te smjernice stoga trebale ostati nepromijenjene,

         DONIJELO JE OVU ODLUKU:
   Članak 1.
   Smjernice za politike zapošljavanja država članica, kako su utvrđene u Prilogu Odluci (EU) 2015/1848, ostaju nepromijenjene u 2016. te ih države članice uzimaju u obzir u svojim politikama zapošljavanja.
   Članak 2.
   Ova je Odluka upućena državama članicama.

      Sastavljeno u Luxemoburgu 13. listopada 2016.

            Za Vijeće

            Predsjednik

         J. RICHTER

      (1)  Mišljenje od 15. rujna 2016. (još nije objavljeno u Službenom listu).

      (2)  SL C 264, 20.7.2016., str. 134.

      (3)  Mišljenje od 16. veljače 2016.

      (4)  Preporuka Vijeća (EU) 2015/1184 od 14. srpnja 2015. o općim smjernicama ekonomskih politika država članica i Europske unije (SL L 192, 18.7.2015., str. 27.).

      (5)  Odluka Vijeća (EU) 2015/1848 od 5. listopada 2015. o smjernicama za politike zapošljavanja država članica za 2015. (SL L 268, 15.10.2015., str. 28.).


title: 2003/155/EZ: Odluka Vijeća od 16. prosinca 2002. o potpisivanju i sklapanju Sporazuma između Europske zajednice i Republike Turske o prekursorima i kemijskim tvarima koje se često rabe u nezakonitoj proizvodnji opojnih droga ili psihotropnih tvari

text:
               11/Sv. 073

               HR

               Službeni list Europske unije

               122

         32003D0155

               L 064/28

               SLUŽBENI LIST EUROPSKE UNIJE

               16.12.2002.

      ODLUKA VIJEĆA

   od 16. prosinca 2002.
   o potpisivanju i sklapanju Sporazuma između Europske zajednice i Republike Turske o prekursorima i kemijskim tvarima koje se često rabe u nezakonitoj proizvodnji opojnih droga ili psihotropnih tvari
   (2003/155/EZ)
   VIJEĆE EUROPSKE UNIJE,
   uzimajući u obzir Ugovor o osnivanju Europske zajednice, a posebno njegov članak 133., u vezi s člankom 300. stavkom 2. prvom rečenicom, te člankom 300. stavkom 4.,
   uzimajući u obzir prijedlog Komisije,
   budući da:

               (1)

               Vijeće je 5. travnja 2001. ovlastilo Komisiju da s Turskom pregovara o Sporazumu o prekursorima i kemijskim tvarima koje se često rabe u nezakonitoj proizvodnji opojnih droga ili psihotropnih tvari, dalje u tekstu „Sporazum”.

               (2)

               Zajednica bi trebala pojačati kontrole pošiljki prekursora u Tursku, budući da se one vraćaju u Zajednicu u obliku heroina ili drugih psihotropnih odnosno opojnih droga.

               (3)

               Primjereno je da Vijeće, savjetujući se s posebnim odborom kojega je imenovalo, ovlasti Komisiju da odobri izmjene u ime Zajednice tamo gdje Sporazum predviđa da ih donosi Zajednička skupina za praćenje provedbe Sporazuma. Takvo ovlaštenje, međutim, mora biti ograničeno na izmjenu Priloga Sporazumu ukoliko se takva izmjena odnosi na tvari već obuhvaćene zakonodavstvom Zajednice koje se odnosi na prekursore i kemijske tvari.

               (4)

               Sporazum bi trebalo odobriti,

         ODLUČILO JE:
   Članak 1.
   Ovime se, u ime Zajednice, odobrava Sporazum između Europske zajednice i Republike Turske o prekursorima i kemijskim tvarima koje se često rabe u nezakonitoj proizvodnji opojnih droga ili psihotropnih tvari.
   Tekst Sporazuma priložen je ovoj Odluci.
   Članak 2.
   1.   Zajednicu u Zajedničkoj skupini za praćenje provedbe Sporazuma iz članka 9. Sporazuma zastupa Komisija, kojoj pomažu predstavnici država članica.
   2.   Komisija je u ime Zajednice ovlaštena odobriti izmjene Priloga Sporazumu koje je donijela Zajednička skupina za praćenje provedbe Sporazuma u sklopu postupka utvrđenog člankom 10. Sporazuma.
   U izvršavanju ove zadaće Komisiji pomaže poseban odbor kojega imenuje Vijeće uz upute za uspostavljanje zajedničkog stajališta.
   3.   Ovlaštenje iz stavka 2. ograničava se na one tvari koje su već obuhvaćene relevantnim zakonodavstvom Zajednice koje se odnosi na prekursore i kemijske tvari.
   Članak 3.
   Ovime se ovlašćuje predsjednik Vijeća odrediti osobe ovlaštene potpisati Sporazum.
   Članak 4.
   Predsjednik Vijeća, u ime Zajednice, obavlja razmjenu instrumenata iz članka 12. Sporazuma (1).
   Članak 5.
   Ova se Odluka objavljuje u Službenom listu Europske unije.

      Sastavljeno u Bruxellesu 16. prosinca 2002.

            Za Vijeće

            Predsjednik

         M. FISCHER BOEL

      (1)  Datum stupanja na snagu Sporazuma objavit će Glavno tajništvo Vijeća u Službenom listu Europske unije.


title: Odluka Vijeća (EU) 2015/634 od 20. travnja 2015. o imenovanju belgijskog člana Europskog gospodarskog i socijalnog odbora

text:
               23.4.2015

               HR

               Službeni list Europske unije

               L 104/16

         ODLUKA VIJEĆA (EU) 2015/634
   od 20. travnja 2015.
   o imenovanju belgijskog člana Europskog gospodarskog i socijalnog odbora
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 302.,
   uzimajući u obzir prijedlog belgijske vlade,
   uzimajući u obzir mišljenje Europske komisije,
   budući da:

               (1)

               Vijeće je 13. rujna 2010. donijelo Odluku 2010/570/EU, Euratom o imenovanju članova Europskog gospodarskog i socijalnog odbora za razdoblje od 21. rujna 2010. do 20. rujna 2015. (1).

               (2)

               Vijeće je 24. lipnja 2014. donijelo Odluku 2014/411/EU o imenovanju belgijskog člana Europskog gospodarskog i socijalnog odbora (2).

               (3)

               Mjesto člana u Europskom gospodarskom i socijalnom odboru postalo je slobodno istekom mandata g. Alessandra GRUMELLIJA,

         DONIJELO JE OVU ODLUKU:
   Članak 1.
   G. Ferdinand WYCKMANS, Algemeen Secretaris Landelijke bediendencentrale – Nationaal Verbond voor Kaderpersoneel Noordergewest (LBC-NVK) imenuje se članom Europskog gospodarskog i socijalnog odbora do kraja tekućeg mandata, koji istječe 20. rujna 2015.
   Članak 2.
   Ova Odluka stupa na snagu na dan donošenja.

      Sastavljeno u Luxembourgu 20. travnja 2015.

            Za Vijeće

            Predsjednik

         J. DŪKLAVS

      (1)  SL L 251, 25.9.2010., str. 8.

      (2)  SL L 190, 28.6.2014., str. 82.


title: 2010/621/EU: Odluka Vijeća od 8. listopada 2010. o potpisivanju, u ime Europske unije, Sporazuma između Europske unije i Savezne Republike Brazila o ukidanju viza za kratkotrajni boravak za imatelje diplomatskih ili službenih putovnica

text:
               19/Sv. 012

               HR

               Službeni list Europske unije

               197

         32010D0621

               L 273/2

               SLUŽBENI LIST EUROPSKE UNIJE

               08.10.2010.

      ODLUKA VIJEĆA

   od 8. listopada 2010.
   o potpisivanju, u ime Europske unije, Sporazuma između Europske unije i Savezne Republike Brazila o ukidanju viza za kratkotrajni boravak za imatelje diplomatskih ili službenih putovnica
   (2010/621/EU)
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 77. stavak 2. točku (a) u vezi s člankom 218. stavkom 5.,
   uzimajući u obzir prijedlog Europske komisije,
   budući da:

               (1)

               S ciljem harmonizacije svoje vizne politike s odredbama Uredbe Vijeća (EZ) br. 539/2001 od 15. ožujka 2001. o popisu trećih zemalja čiji državljani moraju imati vizu pri prelasku vanjskih granica i zemalja čiji su državljani izuzeti od tog zahtjeva (1), neke države članice ukinule su obvezu izdavanja viza državljanima Savezne Republike Brazil („Brazil”) prije njihovog pristupanja Uniji jer je Brazil na popisu trećih zemalja koje su izuzete od obveze viza.

               (2)

               Iz ustavnih razloga Brazil ne može jednostrano ukinuti obvezu za posjedovanje vize za države članice; potrebno je sklopiti sporazum o ukidanju viza koji će ratificirati brazilski parlament.

               (3)

               Brazil je sklopio dvostrane sporazume o ukidanju viza s većinom država članica, prije njihova pristupanja Europskoj uniji ili prije utvrđivanja zajedničke vizne politike. Međutim, još su četiri države članice s kojima nije sklopio dvostrane sporazume o ukidanju viza, stoga Brazil još zahtijeva od državljana tih država članica vize za kratkotrajni boravak.

               (4)

               Iz prirode zajedničke vizne politike i isključive vanjske nadležnosti Unije u tom području proizlazi da samo Unija može pregovarati i zaključiti sporazum o ukidanju viza, a ne pojedinačne države članice.

               (5)

               Kako Brazil ne primjenjuje načelo reciprociteta prema određenim državama članicama, Vijeće Odlukom od 18. travnja 2008. ovlašćuje Komisiju da pregovara u vezi sporazuma između Unije i Brazila o vizama za kratkotrajni boravak kako bi se osigurala puna uzajamnost ukidanja viza.

               (6)

               Pregovori o sporazumu otvoreni su 2. srpnja 2008. i zaključeni 19. studenoga 2009.

               (7)

               U skladu sa zaključcima ovog kasnijeg datuma, Sporazum između Europske unije i Savezne Republike Brazila o ukidanju viza za kratkotrajni boravak za imatelje diplomatskih ili službenih putovnica, parafiran u Bruxellesu 28. travnja 2010. potrebno je potpisati.

               (8)

               Ova Odluka predstavlja razvoj odredaba schengenske pravne stečevine u kojoj Ujedinjena Kraljevina ne sudjeluje, u skladu s Odlukom Vijeća 2000/365/EZ od 29. svibnja 2000. o zahtjevu Ujedinjene Kraljevine Velike Britanije i Sjeverne Irske za sudjelovanje u pojedinim odredbama schengenske pravne stečevine (2); Ujedinjena Kraljevina stoga ne sudjeluje u njezinom donošenju, niti se na nju primjenjuje.

               (9)

               Ova Odluka predstavlja razvoj odredaba schengenske pravne stečevine u kojoj Irska ne sudjeluje, u skladu s Odlukom Vijeća 2002/192/EZ od 28. veljače 2002. o zahtjevu Irske za sudjelovanje u nekim odredbama schengenske pravne stečevine (3); Irska stoga ne sudjeluje u njezinom donošenju, niti se na nju primjenjuje,

         DONIJELO JE OVU ODLUKU:
   Članak 1.
   Potpisivanje Sporazuma između Europske unije i Savezne Republike Brazila o ukidanju viza za kratkotrajni boravak za imatelje diplomatskih ili službenih putovnica („Sporazum”) odobrava se u ime Unije, ovisno o njegovom zaključenju (4).
   Članak 2.
   Predsjednik Vijeća ovlašćuje se za određivanje osobe (osoba) koja (koje) će imati pravo potpisivanja Sporazuma u ime Unije, ovisno o njegovom zaključenju.
   Članak 3.
   Ova Odluka stupa na snagu na dan donošenja.

      Sastavljeno u Luxembourgu 8. listopada 2010.

            Za Vijeće

            Predsjednik

         M. WATHELET

      (1)  SL L 81, 21.3.2001., str. 1.

      (2)  SL L 131, 1.6.2000., str. 43.

      (3)  SL L 64, 7.3.2002., str. 20.

      (4)  Tekst Sporazuma objavit će se zajedno s odlukom o njegovom zaključenju.


title: Odluka Vijeća (ZVSP) 2015/157 od 30. siječnja 2015. o izmjeni Odluke 2011/72/ZVSP o mjerama ograničavanja protiv određenih osoba i subjekata s obzirom na stanje u Tunisu

text:
               31.1.2015

               HR

               Službeni list Europske unije

               L 26/29

         ODLUKA VIJEĆA (ZVSP) 2015/157
   od 30. siječnja 2015.
   o izmjeni Odluke 2011/72/ZVSP o mjerama ograničavanja protiv određenih osoba i subjekata s obzirom na stanje u Tunisu
   VIJEĆE EUROPSKE UNIJE,
   uzimajući u obzir Ugovor o Europskoj uniji, a posebno njegov članak 29.,
   budući da:

               (1)

               Vijeće je 31. siječnja 2011. donijelo Odluku 2011/72/ZVSP (1).

               (2)

               Mjere ograničavanja utvrđene u Odluci 2011/72/ZVSP primjenjuju se do 31. siječnja 2015. Na temelju preispitivanja te Odluke, te mjere ograničavanja trebalo bi produljiti do 31. siječnja 2016. Unose za tri osobe treba izmijeniti.

               (3)

               Odluku 2011/72/ZVSP trebalo bi stoga izmijeniti na odgovarajući način,

         DONIJELO JE OVU ODLUKU:
   Članak 1.
   Odluka 2011/72/ZVSP mijenja se kako slijedi:

               1.

               Članak 5. zamjenjuje se sljedećim:
               „Članak 5.
               Ova se Odluka primjenjuje do 31. siječnja 2016. Ona se stalno preispituje. Prema potrebi se može obnoviti ili izmijeniti ako Vijeće smatra da njezini ciljevi nisu ispunjeni.”

               2.

               Prilog se mijenja kako je određeno u Prilogu ovoj Odluci.

         Članak 2.
   Ova Odluka stupa na snagu na dan objave u Službenom listu Europske unije.

      Sastavljeno u Bruxellesu 30. siječnja 2015.

            Za Vijeće

            Predsjednik

         E. RINKĒVIČS

      (1)  Odluka Vijeća 2011/72/ZVSP od 31. siječnja 2011. o mjerama ograničavanja protiv određenih osoba i subjekata s obzirom na stanje u Tunisu (SL L 28, 2.2.2011., str. 62.).

      PRILOG
      Unosi za sljedeće osobe utvrđeni u Prilogu Odluci 2011/72/ZVSP zamjenjuju se dolje navedenim unosima.

                  Ime

                  Identifikacijski podaci

                  Obrazloženje

                  3.

                  Moncef Ben Mohamed Ben Rhouma TRABELSI

                  Tunižanin, rođen u Tunisu 4. ožujka 1944., sin Saide DHERIF, oženjen Yaminom SOUIEI, glavni direktor, s bivšim boravištem u 11 rue de France – Radès Ben Arous, br. nacionalne osobne iskaznice 05000799.
                  Preminuo 4. travnja 2011.

                  Osoba (preminula) čije su aktivnosti predmet pravosudne istrage tuniskih vlasti zbog sudioništva u pronevjeri javnih sredstava od strane javnog dužnosnika, zbog sudioništva u zloporabi funkcije od strane javnog dužnosnika radi pribavljanja nepripadajuće koristi trećoj osobi i nanošenja štete upravi, te zbog sudioništva u protuzakonitom utjecaju na javnog dužnosnika radi neposrednog ili posrednog postizanja koristi za druge osobe.

                  12.

                  Mohamed Adel Ben Mohamed Ben Rehouma TRABELSI

                  Tunižanin, rođen u Tunisu 26. travnja 1950., sin Saide DHERIF, oženjen Souadom BEN JEMIA, glavni direktor, s bivšim boravištem u 3 rue de la Colombe – Gammarth Supérieur, br. nacionalne osobne iskaznice 00178522.
                  Preminuo 27. siječnja 2011.

                  Osoba (preminula) čije su aktivnosti predmet pravosudne istrage tuniskih vlasti zbog sudioništva u pronevjeri javnih sredstava od strane javnog dužnosnika, zbog sudioništva u zloporabi funkcije od strane javnog dužnosnika radi pribavljanja nepripadajuće koristi trećoj osobi i nanošenja štete upravi, te zbog sudioništva u protuzakonitom utjecaju na javnog dužnosnika radi neposrednog ili posrednog postizanja koristi za druge osobe.

                  32.

                  Faouzi Ben Haj Hamda Ben Haj Hassen BEN ALI

                  Tunižanin, rođen u Hammam-Sousseu 13. ožujka 1947., oženjen Zohrom BEN AMMAR, glavni direktor, s bivšim boravištem u rue El Moez – Hammam – Sousse, br. nacionalne osobne iskaznice 02800443.
                  Preminuo 25. veljače 2011.

                  Osoba (preminula) čije su aktivnosti predmet pravosudne istrage tuniskih vlasti zbog sudioništva u pronevjeri javnih sredstava od strane javnog dužnosnika, zbog sudioništva u zloporabi funkcije od strane javnog dužnosnika radi pribavljanja nepripadajuće koristi trećoj osobi i nanošenja štete upravi, te zbog sudioništva u protuzakonitom utjecaju na javnog dužnosnika radi neposrednog ili posrednog postizanja koristi za druge osobe.


title: 2011/786/EU: Odluka Komisije od 29. studenoga 2011. o sigurnosnim zahtjevima koje sukladno Direktivi 2001/95/EZ Europskog parlamenta i Vijeća moraju ispuniti europske norme za bicikle, bicikle za malu djecu i nosače prtljage za bicikle  Tekst značajan za EGP

text:
               15/Sv. 24

               HR

               Službeni list Europske unije

               13

         32011D0786

               L 319/106

               SLUŽBENI LIST EUROPSKE UNIJE

         ODLUKA KOMISIJE
   od 29. studenoga 2011.
   o sigurnosnim zahtjevima koje sukladno Direktivi 2001/95/EZ Europskog parlamenta i Vijeća moraju ispuniti europske norme za bicikle, bicikle za malu djecu i nosače prtljage za bicikle
   (Tekst značajan za EGP)
   (2011/786/EU)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Direktivu 2001/95/EZ Europskog parlamenta i Vijeća od 3. prosinca 2001. o općoj sigurnosti proizvoda (1), a posebno njezin članak 4. stavak 1. podstavak (a),
   budući da:

               (1)

               Direktiva 2001/95/EZ propisuje da europska normirna tijela donose europske norme. Te norme trebaju osigurati da proizvod ispunjava opće sigurnosne zahtjeve iz Direktive.

               (2)

               Prema Direktivi 2001/95/EZ, pretpostavlja se da je proizvod siguran kada je sukladan s neobveznim nacionalnim normama kojima su preuzete europske norme, čije je referentne oznake Komisija objavila u Službenom listu Europske unije.

               (3)

               Člankom 4. Direktive 2001/95/EZ uređen je postupak za izradu europskih normi. Prema tom postupku, Komisija utvrđuje specifične sigurnosne zahtjeve koje trebaju ispuniti europske norme te slijedom toga daje mandat europskim normirnim tijelima za izradu tih normi.

               (4)

               Komisija objavljuje referentne oznake usvojenih europski normi u Službenom listu Europske unije.

               (5)

               Prema drugom podstavku članka 4. stavka 2. Direktive 2001/95/EZ, referentne oznake europskih normi koje su europska normirna tijela usvojila prije stupanja na snagu te Direktive mogu se objaviti u Službenom listu Europske unije i bez mandata Komisije, pod uvjetom da norme osiguravaju sukladnost s općim sigurnosnim zahtjevom koji je utvrđen u toj Direktivi.

               (6)

               Odlukom 2006/514/EZ (2) Komisija je u Službenom listu Europske unije objavila referentne oznake europskih normi EN 14764:2005 za gradske i trekking bicikle, EN 14766:2005 za brdske bicikle, EN 14781:2005 za trkaće bicikle i EN 14872:2006 za nosače prtljage za bicikle.

               (7)

               Četiri europske norme obuhvaćene Odlukom 2006/514/EZ nisu poduprte mandatom Komisije u skladu s člankom 4. stavkom 1. Direktive 2001/95/EZ.

               (8)

               Europski odbor za normizaciju (CEN) objavio je da će biti revidirane europske norme 14764:2005, EN 14766:2005 EN 14781:2005 i EN 14872:2006. Referentne oznake novih inačica tih normi ne mogu se nakon revizije objaviti u Službenom listu Europske unije bez mandata Komisije kojim se utvrđuju specifični sigurnosni zahtjevi.

               (9)

               Komisija stoga treba utvrditi specifične sigurnosne zahtjeve za bicikle i nosače prtljage za bicikle kako bi ovlastila europska normirna tijela da izrade europske norme na temelju tih zahtjeva.

               (10)

               Bicikli za malu djecu, koji se ne smatraju igračkama u smislu Direktive o sigurnosti igračaka (Direktive 2009/48/EZ Europskog parlamenta i Vijeća (3)), mogu ako su nesigurni izložiti djecu ozbiljnim ozljedama glave, prsa, abdomena ili udova, posebno zbog padova.

               (11)

               Mali se biciklisti često ozljeđuju tijekom igre ili prebrze vožnje (4) i posebno su skloni padovima, kako zbog toga što još razvijaju motoričke vještine, tako i zbog toga što još uče rukovati biciklom, uključujući sposobnost izbjegavanja prepreka, pješaka i drugih biciklista. Zbog tih čimbenika i višeg težišta ravnoteže u djece ona teže održavaju stabilnost.

               (12)

               Prema bazi podataka o ozljedama, 37 % ozljeda korisnika bicikala u EU odnosilo se na djecu dobi između 5 i 9 godina (5). Iako značajan dio tih ozljeda otpada na cestovne nesreće, mnoge se nezgode događaju tijekom igre, kada se mali biciklisti sudare s predmetima ili drugim ljudima, ili jednostavno padnu s bicikla. Procjenjuje se da se u Ujedinjenoj Kraljevini svake godine više od 2 000 djece dovede u bolnicu zbog biciklističke nezgode kod kuće, a još 21 000 zbog nezgoda u parkovima i na igralištima (6).

               (13)

               Europska norma EN 14765:2005 + A1:2008 utvrđuje sigurnosne zahtjeve i ispitne metode za bicikle za malu djecu koji nisu predmet Direktive o sigurnosti dječjih igračaka (Direktive 2009/48/EZ). Međutim, tu normu nije podržana mandatom Komisije.

               (14)

               Stoga je potrebno utvrditi sigurnosne zahtjeve i pozvati na izradu europskih normi u skladu s tim zahtjevima za bicikle za malu djecu koji se ne smatraju igračkama u smislu Direktive o sigurnosti dječjih igračaka (Direktive 2009/48/EZ).

               (15)

               Kada postanu dostupne odgovarajuće norme, i pod uvjetom da Komisija odluči objaviti njihove referentne oznake u Službenom listu, u skladu s postupkom utvrđenim u članku 4. stavku 2. Direktive 2001/95/EZ, pretpostavlja se da bicikli, bicikli za malu djecu i nosači prtljage za bicikle koji su sukladni s tim normama, ispunjavaju opći sigurnosni zahtjev iz Direktive 2001/95/EZ, u pogledu sigurnosnih zahtjeva koji su obuhvaćeni normama.

               (16)

               Mjere predviđene ovom Odlukom u skladu su s mišljenjem Odbora osnovanog na temelju članka 15. Direktive 2001/95/EZ. Nisu im se usprotivili ni Europski parlament ni Vijeće,

         DONIJELA JE OVU ODLUKU:
   Članak 1.
   Za potrebe ove Odluke primjenjuju se sljedeće definicije:

               (a)

               „bicikl” znači vozilo na dva kotača koje se pokreće isključivo ili uglavnom mišićnom snagom vozača, osim vozila s dva ili više sedla;

               (b)

               „bicikl za malu djecu” znači bicikl najveće visine sjedala više od 435 mm i manje od 635 mm koji je namijenjen vozačima prosječne težine 30 kg;

               (c)

               „gradski i trekking bicikl” znači bicikl najveće visine sjedala 635 mm ili više koji je namijenjen za uporabu na javnim cestama, uključujući neasfaltirane ceste;

               (d)

               „brdski bicikl” znači bicikl najveće visine sjedala 635 mm ili više koji je namijenjen za izvancestovnu uporabu na neravnom terenu, javnim cestama i javnim putevima, opremljen odgovarajućim ojačanim okvirom i drugim sastavnim dijelovima, te obično širokim gumama s grubim profilom i velikim rasponom brzina;

               (e)

               „trkaći bicikl” znači bicikl najveće visine sjedala 635 mm ili više koji je namijenjen za brzu vožnju na javnim cestama. Ti su bicikli općenito namijenjeni za uporabu na asfaltiranim cestama;

               (f)

               „nosač prtljage za bicikle” znači naprava ili spremnik, isključujući prikolice, koji se postavlja i trajno pričvršćuje iznad i/ili pored stražnjeg kotača bicikla (stražnji nosač prtljage) ili prednjeg kotača bicikla (prednji nosač prtljage), i koji je isključivo namijenjen za prijevoz prtljage ili djece u dječjoj sjedalici.

         Članak 2.
   U Prilogu ovoj Odluci navedeni su specifični sigurnosni zahtjevi za bicikle, bicikle za malu djecu i nosače prtljage za bicikle koje u skladu s člankom 4. Direktive 2001/95/EZ trebaju ispunjavati europske norme.
   Članak 3.
   Ova Odluka stupa na snagu dvadesetog dana od dana objave u Službenom listu Europske unije.

      Sastavljeno u Bruxellesu 29. studenoga 2011.

            Za Komisiju

            Predsjednik

         José Manuel BARROSO

      (1)  SL L 11, 15.1.2002., str. 4.

      (2)  SL L 200, 22.7.2006., str. 35.

      (3)  SL L 170, 30.6.2009., str. 1.

      (4)  http://www.rospa.com/roadsafety/info/cycling_accidents.pdf

      (5)  Baza podataka o ozljedama (IDB) 2006-2008.

      (6)  http://www.capt.org.uk/resources/talking-about-cycle-safety
   PRILOG
   DIO I.

      Specifični sigurnosni zahtjevi za bicikle

      ODJELJAK 1.

      Sigurnosni zahtjevi za sve vrste bicikala

   1.   Opći zahtjevi

   Sve vrste bicikala moraju biti oblikovane na način prilagođen vozačkim sposobnostima i fizičkom stanju namijenjenog korisnika. Posebnu pozornost valja pridati oblikovanju bicikala za malu djecu.
   Rizici od ozljeda ili narušavanja zdravlja tijekom vožnje bicikla moraju biti najmanje moguće razine koja je kompatibilna s razumnom i predvidljivom uporabom proizvoda, koja se smatra prihvatljivom i u skladu s visokom razinom zaštite zdravlja i sigurnosti.
   Dijelovi koji su dostupni korisniku tijekom uobičajene ili namijenjene uporabe ne smiju uzrokovati fizičke ozljede.
   Korisnici moraju biti obaviješteni o rizicima i opasnostima koje se mogu pojaviti i o tome kako ih spriječiti (vidjeti odjeljak o informacijama o sigurnosti proizvoda).
   Bicikli moraju biti opremljeni opremom za osvjetljavanje i reflektorima sprijed, straga i na stranama kako bi se osigurala dobra vidljivost bicikla i vozača. Te naprave moraju biti u skladu s odredbama koje su na snazi u državi u kojoj se proizvod stavlja na tržište.
   Proizvođač mora navesti najveće dopušteno opterećenje (tj. težinu vozača i putnika, prtljage, nosača prtljage itd.) za koje je bicikl oblikovan.
   Proizvođač mora navesti je li bicikl primjeren za postavljanje nosača prtljage i (ili) dječje sjedalice.
   2.   Fizičke značajke

      Rukovanje

   Potpuno sastavljen bicikl mora osiguravati stabilno rukovanje tijekom vožnje, kočenja, skretanja i upravljanja. Mora postojati mogućnost vožnje bicikla s jednom rukom podignutom s upravljača (kao kada se daju signali rukom) bez da time upravljanje postane teško ili opasno za vozača.

      Stabilnost

   Svi dijelovi bicikla moraju biti napravljeni tako da pružaju razinu stablinosti koja je kompatibilna s uobičajenom uporabom od strane namijenjenog korisnika.
   Mora postojati mogućnost vožnje bicikla s jednom rukom podignutom s upravljača (kao kada se daju signali rukom) bez da time upravljanje postane teško ili opasno za vozača. Bicikl s postavljenim nosačem prtljage mora osiguravati stabilno rukovanje tijekom vožnje, kočenja, skretanja i upravljanja

      Trajnost/Zamor materijala

   Svi dijelovi bicikla moraju biti sigurni za namijenjenog korisnika tijekom cijelog vijeka trajanja proizvoda. Ako je primjereno, na tim dijelovima moraju biti naznačeni rokovi trajanja, unutar kojih moraju biti zamijenjeni kako bi bili potpuno funkcionalni.
   Učinak vremenskih uvjeta (tj. kiše) na sustave kočenja mora biti sveden na najmanju moguću mjeru.

      Sustavi kočenja

   Bicikl mora imati najmanje dva neovisna sustava kočenja. Najmanje jedan mora djelovati na prednji kotač i jedan na stražnji kotač. Sustavi kočenja moraju biti oblikovani tako da osiguravaju sigurno kočenje i na suhom i na mokrom terenu.
   Odluka o tome upravlja li vozač stražnjim sustavom kočenja rukom ili nogom mora biti u skladu sa zakonodavstvom, običajem ili odabirom zemlje u koju se bicikl dostavlja.

      Oštri rubovi

   Izloženi rubovi koji mogu doći u doticaj s tijelom korisnika tijekom uobičajene vožnje ili uobičajenog rukovanja ne smiju biti oštri.

      Priklještenje

   Bicikli ne smiju predstavljati nikakav rizik od priklještenja koje se može izbjeći načinom oblikovanja.
   Ako postoji rizik od priklještenja tijekom uobičajene uporabe ili održavanja, to mora biti navedeno u uputama za uporabu/upozorenjima na biciklu.

      Izbočeni dijelovi

   Izbočene dijelove treba izbjeći ako bi mogli naškoditi korisniku.
   3.   Mehanička svojstva

      Mehanizmi za preklapanje

   Mehanizmi za preklapanje moraju biti funkcionalni, stabilni i sigurni od nenamjernog otvaranja tijekom uporabe, te ne smiju uzrokovati ozljede.

      Sredstva za pričvršćivanje

   Sva sredstva za pričvršćivanje, vijci, žbice i nazuvice na biciklu moraju biti odgovarajuće veličine i izrađeni od primjerenih materijala kako bi se izbjegle ozljede.
   Sva sredstva za pričvršćivanje i vijci koji se koriste na sigurnosnim mjestima na biciklu moraju biti osigurani protiv nenamjernog otpuštanja.

      Prilagodljivost i upravljanje

   Mora biti omogućeno jednostavno rukovanje dijelovima bicikla koji su oblikovani tako da se mogu prilagođavati veličini ili obliku korisnika, kao što su sjedalo ili volan, bez da se pritom ugrožava sigurnost korisnika. U uputama mora biti naveden odgovarajući alat koji se treba koristiti, uzimajući u obzir korisnika kojemu je proizvod namijenjen. Mora biti omogućen jednostavan i siguran pristup svim upravljačkim dijelovima u uvjetima uobičajene uporabe. Ti dijelovi moraju biti izrađeni i postavljeni tako da korisniku omogućuju da kontrolira bicikl. Vozač posebno mora moći kočiti i mijenjati brzine s barem jednom rukom na volanu.
   4.   Kemijska svojstva

   Dijelovi koji dolaze u doticaj s vozačem ne smiju predstavljati opasnost od toksičnosti za namijenjenog korisnika, posebno kad je riječ o biciklima za djecu.
   5.   Ispitne metode

   U normi moraju biti opisana ispitivanja stabilnosti, radnih svojstava kojima se utvrđuje maksimalno opterećenje, pogonskog mehanizma kočenja, upravljanja, izdržljivosti dijelova okvira i ispitivanja zamora materijala.
   6.   Informacije o sigurnosti proizvoda

   Informacije o sigurnosti proizvoda moraju biti napisane na jeziku ili jezicima zemlje u kojoj se proizvod prodaje.
   Informacije o sigurnosti proizvoda moraju se dostavljati uz sve vrste bicikala. Te informacije moraju biti čitljive, razumljive i što iscrpnije moguće, a da pritom ostanu sažete.
   U informacijama o sigurnosti proizvoda istaknuto mjesto moraju zauzimati vizualni alati, kao što su piktogrami i ilustracije.
   Informacije o sigurnosti proizvoda moraju uključivati informacije o kupnji, upute za uporabu, čišćenje, provjere i održavanje, oznake i upozorenja, te moraju upozoravati na opasnosti do kojih može doći i mjere opreza koje se trebaju poduzeti kako bi se izbjegle nesreće.
   Informacije o sigurnosti proizvoda moraju uključivati upute o tome kako se trebaju postaviti reflektori i svjetiljke kako bi se osigurala maksimalna vidljivost, u skladu s odredbama na snazi u zemlji u kojoj se proizvod stavlja na tržište.
   Informacije o sigurnosti proizvoda koje se dostavljaju uz proizvod ne smiju biti u suprotnosti s uobičajenom uporabom proizvoda.
   Okvir mora biti vidljivo i trajno označen rednim brojem okvira na lako uočljivom mjestu, uz naziv i adresu operatora koji je sastavio bicikl (ili njegovog predstavnika).

      ODJELJAK 2.

      Dodatni sigurnosni zahtjevi za pojedine bicikle

   Pored sigurnosnih zahtjeva iz odjeljka 1., na bicikle uključene u ovom odjeljku primjenjuju se dodatni zahtjevi kako slijedi:
   1.   Bicikli za malu djecu

   Granične vrijednosti najveće visine sjedala i prosječne težine temelje se na antropometrijskim podacima (prosječna težina i duljina nogu prema starosti). Na te se bicikle primjenjuju sljedeći zahtjevi:

               —

               ne smiju se koristiti bilo kakve naprave za brzo otpuštanje,

               —

               za pedale ne smiju biti pričvršćeni remeni i nastavci za stopala,

               —

               snaga prednjih kočnica mora biti ograničena kako bi se spriječio gubitak kontrole nad biciklom zbog blokiranja kotača,

               —

               mora biti omogućeno postavljanje i uklanjanje pomoćnih kotačića bez rastavljanja osovine stražnjeg kotača,

               —

               bicikli za malu djecu ne smiju predstavljati rizik od priklještenja u bilo kojem položaju sjedala,

               —

               bicikli za malu djecu moraju biti opremljeni s najmanje dva neovisna sustava kočenja, jednim na prednjem i jednim na stražnjem kotaču.

         2.   Brdski bicikli

   Svi sigurnosni sastavni dijelovi brdskih bicikala moraju biti oblikovani tako da izdrže sve sile koje su tijekom uobičajene uporabe veće nego u drugih vrsta bicikala (npr. vibracije i udarci koje uzrokuju neravne ceste, veće sile koje djeluju na pogonske i upravljačke sastavne dijelove i kočnice), te da izdrže smanjeno djelovanje kočnica.
   3.   Trkaći bicikli

   Svi sigurnosni sastavni dijelovi trkaćih bicikala moraju biti oblikovani tako da izdrže sve sile koje su tijekom uobičajene uporabe veće nego u drugih vrsta bicikala (npr. veća brzina, veće sile koje djeluju na pogonske i upravljačke sastavne dijelove i kočnice.
   DIO II.

      Posebni sigurnosni zahtjevi za nosače prtljage za bicikle

   1.   Opći zahtjevi

   Opći zahtjevi i ispitne metode za nosače prtljage za bicikle moraju jamčiti sigurnost korisnika i djeteta ako se prevozi na biciklu. Proizvod mora proći određena ispitivanja kako bi se utvrdila njegova stabilnost i trajnost, kao i otpornost na zamor materijala i temperaturu.
   2.   Razvrstavanje

   Nosači prtljage za bicikle dijele se u razrede nosivosti, s obzirom na namijenjenu uporabu, i s obzirom na mjesto na biciklu gdje se pričvršćuje nosač prtljage.
   3.   Veličina

   Nosači prtljage koji su namijenjeni za postavljanje dječjih sjedalica moraju biti odgovarajuće veličine za tu vrstu uporabe.
   4.   Stabilnost

   Svi dijelovi nosača prtljage moraju biti oblikovani tako da proizvod osigurava dovoljnu stabilnost tijekom uobičajene uporabe od strane namijenjenih korisnika.
   Dijelovi nosača prtljage moraju biti čvrsto sastavljeni i pričvršćeni koristeći naprave za pričvršćivanje koje prilaže ili koje navodi proizvođač, i u skladu s uputama proizvođača.
   Sve naprave za pričvršćivanje moraju biti odgovarajuće veličine.
   Učinci vremenskih uvjeta na sigurnosna svojstva nosača prtljage moraju biti svedeni na najmanju moguću mjeru.
   5.   Oštri rubovi

   Izloženi rubovi koji mogu doći u doticaj s tijelom vozača ili djeteta koje se prevozi tijekom uobičajene vožnje ili uobičajenog rukovanja ili održavanja ne smiju predstavljati rizik od ozljeda. Krajevi opruga moraju biti zaobljeni ili imati zaštitne kapice.
   6.   Izbočeni dijelovi

   Izbočene dijelove treba izbjeći ili oblikovati na odgovarajući način kako bi se spriječio ili smanjio na najmanju moguću mjeru rizik za korisnika ili za dijete koje se prevozi.
   7.   Vidljivost

   Proizvod mora biti oblikovan tako da osigura vidljivost bicikla u tami ili uvjetima smanjene vidljivosti.
   8.   Informacije o sigurnosti proizvoda

   Neovisno o tome prodaje li se nosač prtljage zasebno kao dodatak ili je već postavljen na bicikl, proizvod mora sadržavati barem sljedeće informacije za korisnike:

               (a)

               kako i gdje se nosač prtljage pričvršćuje na bicikl;

               (b)

               najveću nosivost nosača i upozorenje da se ta nosivost ne smije prekoračiti, trajno naznačeno na proizvodu;

               (c)

               je li nosač prikladan za pričvršćivanje dječje sjedalice;

               (d)

               upozorenje da se prtljaga sigurno prenosi samo na nosaču;

               (e)

               upozorenje da se nosač ne smije preinačiti;

               (f)

               upozorenje da se vijci trebaju pričvrstiti i često provjeravati;

               (g)

               upozorenje da, ako je nosač prtljage opterećen, postoji mogućnost da bicikl ne bi mogao u potpunosti ispravno funkcionirati (posebno u pogledu upravljanja i kočenja);

               (h)

               upozorenje da se prtljaga ili dječja sjedalica moraju dobro pričvrstiti u skladu s uputama proizvođača, te osigurati da nema otpuštenih traka koje bi se mogle zaplesti u kotače;

               (i)

               upute o tome kako namjestiti reflektore i svjetiljke kako bi se osigurala vidljivost u bilo kojem trenutnu, pogotovo kada je primjerice prtljaga na nosaču;

               (j)

               informacije o nazivu i adresi proizvođača, uvoznika ili predstavnika, trgovačkom znaku, modelu i broju ili oznaci proizvodne serije moraju biti vidljivo, čitljivo i trajno naznačene na proizvodu;

               (k)

               informacije o vrsti ili vrstama bicikala za koje su namijenjeni nosači prtljage, osim ako se proizvod prodaje kao dio bicikla i već je pričvršćen za njega.


title: 2004/42/EZ: Odluka Vijeća od 27. listopada 2003. o sklapanju Sporazuma između Europske zajednice i Ruske Federacije o izmjeni Sporazuma između Europske zajednice za ugljen i čelik i Vlade Ruske Federacije o trgovini određenim proizvodima od čelika od 9. srpnja 2002.

text:
               11/Sv. 114

               HR

               Službeni list Europske unije

               250

         32004D0042

               L 009/21

               SLUŽBENI LIST EUROPSKE UNIJE

         ODLUKA VIJEĆA
   od 27. listopada 2003.
   o sklapanju Sporazuma između Europske zajednice i Ruske Federacije o izmjeni Sporazuma između Europske zajednice za ugljen i čelik i Vlade Ruske Federacije o trgovini određenim proizvodima od čelika od 9. srpnja 2002.
   (2004/42/EZ)
   VIJEĆE EUROPSKE UNIJE,
   uzimajući u obzir Ugovor o osnivanju Europske zajednice, a posebno njegov članak 133. u vezi s njegovim člankom 300. stavkom 2. prvim podstavkom i člankom 300. stavkom 3. prvim podstavkom,
   uzimajući u obzir prijedlog Komisije,
   budući da:

               (1)

               Sporazum o partnerstvu i suradnji kojim se utvrđuje partnerstvo između Europskih zajednica i njihovih država članica s jedne strane i Ruske Federacije s druge strane (1) stupio je na snagu 1. prosinca 1997.

               (2)

               Člankom 21. Sporazuma o partnerstvu i suradnji predviđeno je da se trgovina proizvodima Europske zajednice za ugljen i čelik (dalje u tekstu „EZUČ”) uređuje prema glavi III., osim njezinog članka 15., kao i odredbama sporazuma.

               (3)

               EZUČ i Vlada Ruske Federacije sklopili su 9. srpnja 2002. Sporazum o trgovini određenim proizvodima od čelika (2) koji je u ime EZUČ-a odobren Odlukom Komisije 2002/603/EZUČ (3).

               (4)

               Ugovor o EZUČ-u prestaje važiti 23. srpnja 2002. Stranke su se složile, u skladu s člankom 10. stavkom 2. Sporazuma o trgovini određenim proizvodima od čelika, da ga treba nastaviti te da sva prava i obveze trebaju biti zadržani i nakon prestanka važenja.

               (5)

               Stranke su otpočele savjetovanje, kako je predviđeno Prihvaćenim zapisnikom br. 2. navedenog Sporazuma, te su zaključile da u proizvode obuhvaćene Sporazumom treba još dodati i proizvode iz skupina SA5 i SA6 u skladu s odgovarajućim količinskim ograničenjima,

         ODLUČILO JE:
   Članak 1.
   1.   Ovime se u ime Zajednice odobrava Sporazum između Europske zajednice i Vlade Ruske Federacije o izmjeni Sporazuma između EZUČ-a i Vlade Ruske Federacije o trgovini određenim proizvodima od čelika od 9. srpnja 2002.
   2.   Tekst Sporazuma je priložen ovoj Odluci.
   Članak 2.
   Ovime se ovlašćuje predsjednik Vijeća za imenovanje osobe ovlaštene za potpisivanje Sporazuma iz članka 1.

      Sastavljeno u Luxembourgu 27. listopada 2003.

            Za Vijeće

            Predsjednik

         A. MATTEOLI

      (1)  SL L 327, 28.11.1997., str. 3.

      (2)  SL L 195, 24.7.2002., str. 55.

      (3)  SL L 195, 24.7.2002., str. 54.


title: 2006/616/EZ: Odluka Vijeća od 24. srpnja 2006. o sklapanju u ime Europske zajednice Protokola protiv krijumčarenja migranata kopnom, morem i zrakom, kojim se dopunjuje Konvencija Ujedinjenih naroda protiv transnacionalnog organiziranog kriminaliteta, u vezi s odredbama ovog Protokola koje potpadaju pod područje primjene članka 179. i članka 181.a Ugovora o osnivanju Europske zajednice

text:
               11/Sv. 126

               HR

               Službeni list Europske unije

               131

         32006D0616

               L 262/24

               SLUŽBENI LIST EUROPSKE UNIJE

         ODLUKA VIJEĆA
   od 24. srpnja 2006.
   o sklapanju u ime Europske zajednice Protokola protiv krijumčarenja migranata kopnom, morem i zrakom, kojim se dopunjuje Konvencija Ujedinjenih naroda protiv transnacionalnog organiziranog kriminaliteta, u vezi s odredbama ovog Protokola koje potpadaju pod područje primjene članka 179. i članka 181.a Ugovora o osnivanju Europske zajednice
   (2006/616/EZ)
   VIJEĆE EUROPSKE UNIJE,
   uzimajući u obzir Ugovor o osnivanju Europske zajednice, a posebno njegov članak 179. i članak 181.a, u vezi s prvim podstavkom njegova članka 300. stavka 2. i prvim podstavkom njegova članka 300. stavka 3.,
   uzimajući u obzir prijedlog Komisije,
   uzimajući u obzir mišljenje Europskog parlamenta (1),
   budući da:

               (1)

               Komisija je pregovarala o sastavnicama Protokola koje su u nadležnosti Zajednice, uz odobrenje Vijeća.

               (2)

               Vijeće je Komisiju zadužilo za pregovore o pristupanju Zajednice dotičnom međunarodnom ugovoru.

               (3)

               Pregovori su uspješno okončani, a proizašli je instrument Zajednica potpisala 12. prosinca 2000. u skladu s Odlukom Vijeća 2001/87/EZ od 8. prosinca 2000. (2)

               (4)

               Neke su države članice ugovorne stranke Protokola dok je u drugim državama članicama proces ratifikacije još u tijeku.

               (5)

               Sklapanje Konvencije, koje je na temelju članka 37. stavka 2. Konvencije uvjet da Zajednica postane ugovorna stranka Protokola, odobreno je u ime Zajednice Odlukom Vijeća 2004/579/EZ od 29. travnja 2004. (3)

               (6)

               Ispunjeni su i ostali uvjeti koji Zajednici omogućuju polaganje isprave o odobrenju iz članka 36. stavka 3. Konvencije i članka 21. stavka 3. Protokola.

               (7)

               Ako odredbe ovog Protokola potpadaju pod područje primjene članka 179. i članka 181.a Ugovora o osnivanju Europske zajednice, sklapanje Protokola treba odobriti u ime Zajednice.

               (8)

               Ako odredbe ovog Protokola potpadaju pod područje primjene glave IV. trećeg dijela Ugovora o osnivanju Europske zajednice, sklapanje Protokola u ime Zajednice treba odobriti posebnom odlukom Vijeća (4).

               (9)

               Pri polaganju isprave o odobrenju, Zajednica u skladu s člankom 21. stavkom 3. Protokola protiv krijumčarenja treba položiti i deklaraciju o opsegu nadležnosti Zajednice u vezi s pitanjima koja uređuje Protokol,

         DONIJELO JE OVU ODLUKU:
   Članak 1.
   Protokol protiv krijumčarenja migranata kopnom, morem i zrakom, kojim se dopunjuje Konvencija Ujedinjenih naroda protiv transnacionalnog organiziranog kriminala, kako je utvrđeno u Prilogu I., odobrava se u ime Europske zajednice.
   Isprava Zajednice o službenoj potvrdi sadrži deklaraciju o nadležnosti u skladu s člankom 21. stavkom 3. Protokola, kako je utvrđeno u Prilogu II.
   Članak 2.
   Ova se Uredba primjenjuje ako odredbe Protokola potpadaju pod područje primjene članka 179. i članka 181.a Ugovora.
   Članak 3.
   Predsjednik Vijeća ovlašćuje se da odredi osobu koja će biti ovlaštena položiti ispravu o službenoj potvrdi kako bi ona obvezivala Zajednicu.
   Ova se Odluka objavljuje u Službenom listu Europske unije.

      Sastavljeno u Bruxellesu 24. srpnja 2006.

            Za Vijeće

            Predsjednik

         K. RAJAMÄKI

      (1)  Još nije objavljeno u Službenom listu.

      (2)  SL L 30, 1.2.2001., str. 44.

      (3)  SL L 261, 6.8.2004., str. 69.

      (4)  SL L 262, 22.9.2006., str. 34.
   PRILOG I.

      PROTOKOL
      protiv krijumčarenja migranata kopnom, morem i zrakom, kojim se dopunjuje Konvencija Ujedinjenih naroda protiv transnacionalnog organiziranog kriminaliteta
      PREAMBULA
      DRŽAVE STRANKE OVOG PROTOKOLA,
      IZJAVLJUJUĆI da učinkovito djelovanje s ciljem sprječavanje i borbe protiv krijumčarenja migranata zemljom, morem i zrakom traži sveobuhvatni međunarodni pristup, uključujući suradnju, razmjenu informacija i drugih odgovarajućih mjera, uključujući društveno-ekonomske mjere na nacionalnim, regionalnim i međunarodnim razinama,
      PODSJEĆAJUĆI na rezoluciju Opće skupštine 54/212 od 22. prosinca 1999. u kojoj je Skupština požurila države članice i sustav Ujedinjenih naroda da pojačaju međunarodnu suradnju na području međunarodne migracije i razvoja kako bi se bavili temeljnim uzrocima migracije, naročito onima povezanim sa siromaštvom, te da maksimalno iskoriste prednosti međunarodne migracije u korist onih kojih se to tiče i u kojoj je potaknula, tamo gdje je to relevantno, međuregionalne, regionalne i subregionalne mehanizme da se nastave baviti pitanjem migracije i razvoja,
      UVJERENE u potrebu da se migrantima pruži humani postupak i potpuna zaštita njihovih prava,
      UZIMAJUĆI u obzir činjenicu da usprkos poduzetom djelovanju u drugim međunarodnim forumima, ne postoji univerzalni instrument koji se bavi svim aspektima krijumčarenja migranata i drugim pitanjima s tim u svezi,
      ZABRINUTE zbog znatnoga povećanja aktivnosti organiziranih zločinačkih grupa u krijumčarenju migranata i drugih kriminalnih aktivnosti povezanih s time, navedenih u ovome Protokolu, koje nanose veliku štetu državama u kojima takve grupe djeluju,
      TAKOĐER ZABRINUTE da krijumčarenje migranata može dovesti u opasnost živote i sigurnost samih migranata,
      PODSJEĆAJUĆI na rezoluciju Opće skupštine 53/111 od 9. prosinca 1998. u kojoj je Skupština odlučila osnovati poseban međudržavni odbor s neograničenim sastavom s ciljem izrade sveobuhvatne međunarodne konvencije protiv transnacionalnog organiziranog kriminaliteta i rasprave o izradi, među ostalim, međunarodnog instrumenta koji bi se odnosio na ilegalno krijumčarenje i prijevoz migranata, uključujući morem,
      UVJERENE da će dopuna Konvencije Ujedinjenih naroda protiv transnacionalnog organiziranog kriminaliteta međunarodnim instrumentom protiv krijumčarenja migranata zemljom, morem i zrakom biti korisna u sprječavanju i u borbi protiv te vrste kriminaliteta,
      SPORAZUMJELE SU SE KAKO SLIJEDI:
      I.   OPĆE ODREDBE
      Članak 1.
      Odnos prema Konvenciji Ujedinjenih naroda protiv transnacionalnog organiziranog kriminaliteta
      1.   Ovaj Protokol dopunjuje Konvenciju Ujedinjenih naroda protiv transnacionalnog organiziranog kriminaliteta. On će se tumačiti zajedno s Konvencijom.
      2.   Odredbe Konvencije Ujedinjenih naroda protiv transnacionalnog organiziranog kriminaliteta primjenjivat će se, mutatis mutandis, na ovaj Protokol, osim ako ovdje nije drugačije određeno.
      3.   Kaznena djela utvrđena u skladu sa člankom 6. ovoga Protokola smatrat će se kaznenim djelima utvrđenima u skladu s Konvencijom.
      Članak 2.
      Izjava o svrsi
      Svrha ovoga Protokola je sprječavanje i borba protiv krijumčarenja migranata te promicanje suradnje između država stranaka radi ostvarivanja toga cilja i zaštite prava krijumčarenih migranata.
      Članak 3.
      Uporaba pojmova
      U svrhe ovoga Protokola:

                  (a)

                  „krijumčarenje migranata” znači posredovanje, u svrhu izravnog ili neizravnog stjecanja financijske ili druge materijalne koristi od nezakonitog ulaska osobe u državu stranku koje ta osoba nije državljanin ili u njoj nema trajno boravište;

                  (b)

                  „nezakonit ulazak” znači prelaženje granica bez udovoljenja uvjetima nužnim za zakonit ulazak u državu primateljicu;

                  (c)

                  „lažna putna ili identifikacijska isprava” znači bilo koju putnu ili osobnu ispravu:

                              i.

                              koja je lažna ili krivotvorena na neki materijalan način od strane bilo koga osim osobe ili tijela zakonito ovlaštenih za izradu ili izdavanje putnih ili osobnih isprava u ime države; ili

                              ii.

                              koja je neispravno izdana ili dobivena lažnim predstavljanjem, korupcijom ili pod prinudom ili na bilo koji drugi nezakoniti način; ili

                              iii.

                              koju koristi osoba koja nije njezin zakoniti vlasnik;

                  (d)

                  „plovilo” znači bilo koju vrstu vodenog plovila, uključujući plovilo koje se ne premješta i hidroavione, koji se koristi ili se može koristiti kao prijevozno sredstvo na vodi, osim ratnog broda, pomoćnog vojnog plovila ili drugog plovila u vlasništvu vlade ili na korištenju vlade, koje se koristi samo za vladine nekomercijalne službe.

            Članak 4.
      Opseg primjene
      Ovaj se Protokol primjenjuje, osim ako ovdje nije drugačije određeno, na sprječavanje, istragu i progon kaznenih djela utvrđenih u skladu s člankom 6. ovoga Protokola, u slučajevima kada ta djela imaju transnacionalna obilježja i gdje uključuju neku organiziranu zločinačku grupu, kao i na zaštitu prava osoba koje su objekt takvih kaznenih djela.
      Članak 5.
      Kaznena odgovornost migranata
      Migranti neće biti podložni kaznenom progonu prema ovom Protokolu zbog činjenice da su objekt ponašanja navedenog u članku 6.
      Članak 6.
      Inkriminiranje
      1.   Svaka država stranka prihvatit će takve zakonske i druge mjere koje su potrebne da se utvrde kao kaznena djela, kada su počinjena namjerno i u cilju stjecanja, izravno ili neizravno, financijske ili druge materijalne koristi:

                  (a)

                  krijumčarenje migranata;

                  (b)

                  kada je počinjeno u svrhu omogućavanja krijumčarenja migranata:

                              i.

                              izrada lažne putne ili osobne isprave;

                              ii.

                              nabavljanje, davanje ili posjedovanje takve isprave;

                  (c)

                  omogućavanje osobi koja nije državljanin ili koja nema dozvolu trajnog boravka da ostane u toj državi, bez udovoljavanja uvjetima nužnim za zakonit ostanak u državi, pomoću sredstava navedenih u podstavku (b) ovoga stavka ili bilo kojih drugih nezakonitih sredstava.

            2.   Svaka država stranka prihvatit će također takve zakonske i druge potrebne mjere da se utvrdi kao kazneno djelo:

                  (a)

                  sukladno temeljnim pojmovima njezina pravnoga sustava, pokušaj počinjenja kaznenog djela u skladu sa stavkom 1. ovoga članka;

                  (b)

                  suučesništvo u nekom kaznenom djelu koje je utvrđeno u skladu sa stavkom 1. (a), (b) i. ili (c) ovoga članka, sukladno temeljnim pojmovima njezina pravnoga sustava, sudjelovanje u nekom kaznenom djelu utvrđenom u skladu sa st. 1 (b) ii. ovoga članka;

                  (c)

                  organiziranje ili navođenje drugih osoba da počine neko kazneno djelo iz stavka 1. ovoga članka.

            3.   Svaka država stranka usvojit će takve zakonske ili druge mjere nužne da se kao otežavajuće okolnosti u odnosu na kaznena djela utvrđena u skladu sa stavkom 1 (a), (b), i. i (c) ovoga članka i, podložno temeljnim pojmovima njezina pravnog sustava, u odnosu na kaznena djela utvrđena u skladu sa stavkom 2 (b) i (c) ovoga članka, utvrde:

                  (a)

                  Okolnosti koje dovode u opasnost ili za koje postoji vjerojatnost da će dovesti u opasnost živote ili sigurnost dotičnih migranata; ili

                  (b)

                  Nečovječno ili ponižavajuće postupanje, uključujući izrabljivanje takvih migranata.

            4.   Ništa u ovom Protokolu neće spriječiti državu stranku od poduzimanja mjera protiv osobe čije ponašanje predstavlja kazneno djelo prema domaćem pravu.
      II.   KRIJUMČARENJE MIGRANATA MORSKIM PUTEM
      Članak 7.
      Suradnja
      Države stranke surađivat će u najvećoj mogućoj mjeri na sprječavanju i suzbijanju krijumčarenja migranata morem, u skladu sa međunarodnim pravom mora.
      Članak 8.
      Mjere protiv krijumčarenja migranata morem
      1.   Država stranka koja ima opravdane razloge za sumnju da plovilo koje plovi pod njezinom zastavom ili tvrdi da je registrirano u njoj, koje je bez državljanstva ili koje, iako plovi pod stranom zastavom ili odbija pokazati zastavu, u stvari ima državljanstvo te države stranke, a bavi se krijumčarenjem migranata morem, može zatražiti pomoć drugih država stranaka radi sprječavanja uporabe toga plovila u te svrhe. Države stranke od kojih se to zatraži pružit će takvu pomoć u mjeri u kojoj je to moguće s obzirom na sredstva kojima raspolažu.
      2.   Država stranka, koja ima opravdane razloge za sumnju da se plovilo koje slobodno plovi u skladu s međunarodnim pravom i koje plovi pod zastavom ili ima registracijske oznake neke druge države članice, bavi krijumčarenjem migranata morem, može o tome obavijestiti državu pod čijom zastavom plovilo plovi, zatražiti potvrdu o registraciji i, ako je dobije, zatražiti ovlaštenje države pod čijom zastavom plovilo plovi da poduzme odgovarajuće mjere u vezi tog plovila. Država pod čijom zastavom plovilo plovi može ovlastiti državu koja podnosi zahtjev, između ostalog:

                  (a)

                  da se ukrca na to plovilo;

                  (b)

                  da pretraži to plovilo; i

                  (c)

                  ako se pronađu dokazi da se plovilo bavi krijumčarenjem migranata morem, poduzme odgovarajuće mjere u odnosu na to plovilo te na osobe i teret na tome plovilu, u skladu s ovlaštenjem dobivenim od države pod čijom zastavom plovilo plovi.

            3.   Država stranka koja je poduzela bilo koju mjeru u skladu sa stavkom 2. ovoga članka žurno će obavijestiti državu pod čijom zastavom plovilo plovi o rezultatima tih mjera.
      4.   Država stranka žurno će odgovoriti na zahtjev druge države stranke da se utvrdi je li plovilo koje tvrdi da je registrirano ili plovi pod njezinom zastavom ima pravo na to, kao i na zahtjev za ovlaštenje u skladu sa stavkom 2. ovoga članka.
      5.   Država pod čijom zastavom plovilo plovi može, u skladu sa člankom 7. ovoga Protokola, podvrgnuti svoje ovlaštenje uvjetima o kojima treba postići sporazum s državom koja je podnijela zahtjev, uključujući uvjete koji se odnose na odgovornost i na opseg djelotvornih mjera koje treba poduzeti. Država stranka neće poduzeti dodatne mjere bez izričitog ovlaštenja države pod čijom zastavom plovilo plovi, osim onih nužnih za uklanjanje neposredne opasnosti po život osoba ili onih koje proizlaze iz relevantnih dvostranih i mnogostranih sporazuma.
      6.   Svaka država stranka odredit će tijelo ili, tamo gdje je potrebno, tijela koja će primati i odgovarati na zahtjeve za pružanje pomoći, za potvrđivanje registracije ili prava plovila da plovi pod njezinom zastavom te za ovlaštenje da se poduzmu odgovarajuće mjere. O tome će, preko glavnog tajnika, biti obaviještene sve druge države stranke u roku od mjesec dana od određivanja.
      7.   Država stranka koja ima opravdane razloge za sumnju da se plovilo bavi krijumčarenjem migranata morem te da je bez državljanstva ili da bi moglo biti smatrano plovilom bez državljanstva, može se ukrcati i pretražiti to plovilo. Ako se pronađu dokazi koji potvrđuju sumnju, država stranka poduzet će odgovarajuće mjere u skladu s relevantnim domaćim i međunarodnim pravom.
      Članak 9.
      Zaštitne klauzule
      1.   Kada država stranka poduzima mjere protiv plovila u skladu sa člankom 8. ovoga Protokola, ona će:

                  (a)

                  osobama na plovilu jamčiti sigurnost i čovječni postupak;

                  (b)

                  dužnu pozornost obratiti na potrebu da se ne dovede u opasnost sigurnost plovila ili njegova tereta;

                  (c)

                  dužnu pozornost obratiti na potrebu da ne naškodi komercijalnim ili pravnim interesima države pod čijom zastavom plovila plovi ili bilo koje druge zainteresirane države;

                  (d)

                  osigurati, u okviru dostupnih sredstava, da sve poduzete mjere s obzirom na plovilo, budu u skladu sa zaštitom okoliša.

            2.   Ako se pokaže da su razlozi za mjere koje su poduzete u skladu sa člankom 8. ovoga Protokola bili neutemeljeni, plovilu će biti nadoknađena svaka šteta ili gubitak koju je pretrpjelo, pod uvjetom da plovilo nije počinilo ništa što bi opravdalo poduzimanje tih mjera.
      3.   Svaka mjera koja je poduzeta, prihvaćena ili provedena u skladu s ovim poglavljem, vodit će računa o potrebi da se ne miješa u ili ne djeluje na:

                  (a)

                  prava i obaveze na ostvarivanje jurisdikcije obalnih država u skladu s međunarodnim pravom mora; ili

                  (b)

                  ovlast države pod čijom zastavom plovilo plovi na ostvarivanje jurisdikcije i kontrole u vezi administrativnih, tehničkih i društvenih pitanja koja se odnose na plovilo.

            4.   Svaku mjeru poduzetu na moru u skladu s ovim poglavljem provodit će samo ratni brodovi ili vojni zrakoplovi, ili drugi brodovi ili zrakoplovi koji su jasno označeni i koji se mogu identificirati kao oni koji su u službi vlade i koji su za to ovlašteni.
      III.   SPRJEČAVANJE, SURADNJA I DRUGE MJERE
      Članak 10.
      Informacije
      1.   Bez utjecaja na odredbe članaka 27. i 28. Konvencije, države stranke, naročito one sa zajedničkim granicama ili koje se nalaze na putovima duž kojih se migranti krijumčare, međusobno će razmijeniti, u svrhu postizanja ciljeva ovoga Protokola, relevantne informacije koje su u skladu s njihovim domaćim pravnim i upravnim sustavima, kao što su:

                  (a)

                  točke ukrcaja i odredišta, kao i putovi, prijevoznici i prijevozna sredstva, za koje se zna ili sumnja da ih koristi organizirana zločinačka grupa umiješana u ponašanje navedeno u članku 6. ovoga Protokola;

                  (b)

                  identitet i metode organizacija ili organiziranih zločinačkih grupa za koje se zna ili sumnja da su umiješane u ponašanje navedeno u čl. 6. ovog Protokola;

                  (c)

                  vjerodostojnost i propisani obrazac putnih isprava izdanih od strane države stranke te krađa ili povezana zlouporaba bianco putnih ili osobnih dokumenata;

                  (d)

                  sredstva i metode sakrivanja i prijevoza osoba, nezakonita izmjena, reprodukcija ili stjecanje ili druga zlouporaba putnih ili identifikacijskih isprava koji se koriste za ponašanje navedeno u članku 6. ovoga Protokola, kao i načini za njihovo otkrivanje;

                  (e)

                  zakonska iskustva i prakse te mjere za sprječavanje i borbu protiv ponašanja navedenog u članku 6. ovoga Protokola; i

                  (f)

                  znanstvene i tehnološke informacije korisne službama za provedbu zakona, radi jačanja međusobne sposobnosti za sprječavanje, otkrivanje i istragu ponašanja navedenog u članku 6. ovog Protokola, kao i progon umiješanih osoba.

            2.   Država stranka koja prima informacije postupit će u skladu sa svim zahtjevima države stranke koja je dostavila informacije i koja traži ograničenja u njihovoj uporabi.
      Članak 11.
      Mjere na granici
      1.   Bez utjecaja na međunarodne obveze u svezi slobodnog kretanja ljudi, države stranke učvrstit će, u najvećoj mogućoj mjeri, granične kontrole koje su neophodne za sprječavanje i otkrivanje krijumčarenja migranata.
      2.   Svaka država stranka usvojit će zakonske i druge odgovarajuće mjere kako bi se spriječilo, u najvećoj mogućoj mjeri, da prijevozna sredstva komercijalnih prijevoznika budu korištena za počinjenje kaznenih djela utvrđenih u skladu s člankom 6. stavkom 1 (a) ovoga Protokola.
      3.   Gdje je moguće, i bez utjecaja na odredbe primjenjivih međunarodnih konvencija, takve će mjere uključivati utvrđivanje obveze komercijalnih prijevoznika, uključujući bilo koje poduzeće za prijevoz ili vlasnika ili operatera bilo kojeg prijevoznog sredstva, da provjeri posjeduju li svi putnici putne isprave potrebne za ulazak u državu primateljicu.
      4.   Svaka država stranka poduzet će neophodne mjere u skladu sa svojim domaćim zakonodavstvom da se odrede sankcije u slučajevima kršenja obveze utvrđene u stavku 3. ovoga članka.
      5.   Svaka država stranka razmotrit će poduzimanje mjera koje dozvoljavaju, u skladu s njezinim domaćim zakonodavstvom, odbijanje ulaska ili otkazivanje viza osobama upletenim u počinjenje kaznenih djela utvrđenih ovim Protokolom.
      6.   Bez utjecaja na odredbe članka 27. Konvencije, države stranke razmotrit će jačanje suradnje između službi granične kontrole, među ostalim, uspostavom i održavanjem izravnih putova komunikacije.
      Članak 12.
      Sigurnost i kontrola isprava
      Svaka država stranka poduzet će mjere koje su neophodne, u skladu s raspoloživim sredstvima:

                  a)

                  kako bi se osiguralo da putne ili osobne isprave koje je izdala budu takve kvalitete da se ne mogu lako zlorabiti te da se ne mogu lako krivotvoriti ili nezakonito mijenjati, umnožavati ili izdati; i

                  b)

                  kako bi se osigurala cjelovitost i sigurnost putnih ili osobnih isprava izdanih od, ili u ime države stranke te spriječila njihova nezakonita izrada, izdavanje i korištenje.

            Članak 13.
      Valjanost i važenje isprava
      Na zahtjev druge države stranke, država stranka će, u skladu sa svojim domaćim zakonodavstvom, provjeriti u razumnom roku valjanost i važenje putnih ili osobnih isprava izdanih ili navodno izdanih u njezino ime, a za koje se sumnja da su korištene u svrhe ponašanja utvrđenog u članku 6. ovoga Protokola
      Članak 14.
      Izobrazba i tehnička suradnja
      1.   Države stranke omogućit će ili pojačati specijalizirano izobrazbu za službenike koji rade na pitanjima migracije i drugih mjerodavnih službenika radi sprječavanja ponašanja navedenog u članku 6. ovoga Protokola, čovječnoga postupanja s migrantima koji su objekt takvoga ponašanja i poštivanja njihovih prava kao što su navedena u ovom Protokolu.
      2.   Države stranke surađivat će međusobno i s nadležnim međunarodnim organizacijama, nevladinim organizacijama, drugim odgovarajućim organizacijama i drugim elementima građanskog društva kako bi osigurale odgovarajuću izobrazbu osoblja na njihovu državnome području radi sprječavanja, borbe protiv i iskorjenjivanja ponašanja navedenog u članku 6. ovoga Protokola, kao i zaštitu prava migranata koji su objekt takvog ponašanja. Takva izobrazba treba uključivati:

                  (a)

                  poboljšanje sigurnosti i kvalitete putnih isprava;

                  (b)

                  prepoznavanje i otkrivanje lažnih putnih ili identifikacijskih isprava;

                  (c)

                  prikupljanje kriminalističkih obavijesti, naročito u svezi s identifikacijom organiziranih zločinačkih grupa za koje se zna ili sumnja da su upletene u ponašanje navedeno u članku 6. ovoga Protokola, metodama koje se koriste za prijevoz krijumčarenih migranata, zlouporabom putovnice ili identifikacijskih isprava radi počinjenja djela predviđenih u članku 6. sredstvima za skrivanje koja se koriste kod krijumčarenja migranata;

                  (d)

                  poboljšanje postupaka za otkrivanje krijumčarenih osoba na uobičajenim i izvanrednim mjestima ulaska i izlaska; i

                  (e)

                  čovječni postupak s migrantima i zaštitu njihovih prava utvrđenih ovim Protokolom.

            3.   Države stranke s odgovarajućom stručnošću razmotrit će pružanje tehničke pomoći državama koje su često zemlje podrijetla ili tranzitne države za osobe koje su predmet ponašanja navedenog u članku 6. ovoga Protokola. Države stranke uložit će svaki napor da osiguraju potrebna sredstva kao što su vozila, računalni sustavi i čitači dokumenata za borbu protiv ponašanja navedenog u članku 6. ovoga Protokola.
      Članak 15.
      Druge preventivne mjere
      1.   Svaka država stranka poduzet će mjere za osiguranje ili jačanje programa informiranja radi podizanja javne svijesti u svezi činjenice da je ponašanje utvrđeno u članku 6. ovoga Protokola kriminalna djelatnost koju redovito više organizirane zločinačke grupe zbog profita te da ona predstavlja ozbiljan rizik za dotične migrante.
      2.   U skladu sa člankom 32. Konvencije, države stranke surađivat će na polju javnog informiranja u cilju sprječavanja da potencijalni migranti postanu žrtve organiziranih zločinačkih grupa.
      3.   Svaka država stranka na odgovarajući će način promicati ili jačati razvoj programa i suradnju na nacionalnoj, regionalnoj i međunarodnoj razini, uzimajući u obzir društveno-ekonomske realnosti migracija te obratiti posebnu pažnju na ekonomska i društveno zaostala područja, radi borbe protiv korijena društveno-ekonomskih uzroka krijumčarenja migranata, kao što su siromaštvo i nerazvijenost.
      Članak 16.
      Mjere zaštite i pomoći
      1.   U provedbi ovoga Protokola svaka država stranka poduzet će, u skladu sa svojim obvezama prema međunarodnom pravu, sve odgovarajuće mjere, uključujući zakonodavne mjere ako je potrebno, radi čuvanja i zaštite prava osoba koje su predmet ponašanja utvrđenog u članku 6. ovoga Protokola, kao što je utvrđeno primjenjivim međunarodnim pravom, naročito pravo na život i pravo da se ne bude podvrgnut mučenju ili drugom okrutnom nečovječnom ili ponižavajućem postupanju ili kažnjavanju.
      2.   Svaka država stranka poduzet će odgovarajuće mjere da omogući migrantima odgovarajuću zaštitu od nasilja kojemu bi mogli biti podvrgnuti, bilo od pojedinaca ili grupa, zbog toga što su bili predmet ponašanja navedenog u čl. 6. ovog Protokola.
      3.   Svaka država stranka pružit će odgovarajuću pomoć migrantima čiji su život ili sigurnost u opasnosti zbog toga što su predmet ponašanja navedenog u čl. 6. ovoga Protokola.
      4.   U primjeni odredaba ovoga članka, države stranke uzet će u obzir posebne potrebe žena i djece.
      5.   U slučaju pritvora osobe koja je predmet ponašanja utvrđenog u čl. 6. ovoga Protokola, svaka država stranka postupat će u skladu sa svojim obvezama prema Bečkoj konvenciji o konzularnim odnosima tamo gdje je primjenjiva, uključujući i obvezu obavještavanja osobe na koju se to odnosi, bez odgađanja, o odredbama glede obavještavanja i komuniciranja s konzularnim službenicima.
      Članak 17.
      Sporazumi i dogovori
      Države stranke razmotrit će sklapanje dvostranih ili regionalnih sporazuma ili operativnih dogovora ili suglasnosti čiji je cilj:

                  (a)

                  utvrđivanje mjera koje su najdjelotvornije i najpogodnije za sprječavanje i borbu protiv ponašanja navedenog u članku 6. ovoga Protokola, ili

                  (b)

                  međusobno poboljšavanje odredaba ovoga Protokola.

            Članak 18.
      Povratak krijumčarenih migranata
      1.   Svaka država stranka pristaje olakšati i prihvatiti, bez nepotrebnog ili neopravdanog odgađanja, povratak osobe koja je predmet ponašanja navedenog u članku 6. ovoga Protokola i koja je njezin državljanin ili ima trajno boravište na njezinu državnome području u vrijeme povratka.
      2.   Svaka država stranka razmotrit će, u skladu s njezinim domaćim zakonodavstvom, mogućnost olakšavanja i prihvaćanja povratka osobe koja je predmet ponašanja utvrđenog u članku 6. i koja je imala trajno boravište na njezinu državnome području u vrijeme ulaska u državu primateljicu.
      3.   Na zahtjev države stranke primateljice, zamoljena država stranka provjerit će, bez nepotrebnog ili neopravdanog odgađanja, da li je osoba koja je predmet ponašanja navedenog u članku 6. ovoga Protokola njezin državljanin ili ima trajno boravište na njezinu državnome području.
      4.   Kako bi olakšala povratak osobe koja je predmet ponašanja navedenog u članku 6. ovoga Protokola i koja je bez odgovarajućih isprava, država stranka čiji je ta osoba državljanin ili u njoj ima trajno boravište, pristat će izdati, na zahtjev države stranke primateljice, takve putne isprave ili drugo dopuštenje koje može biti potrebno za putovanje te osobe i njezin ponovni ulazak na njezino državno područje.
      5.   Svaka država stranka uključena u povratak osobe koja je predmet ponašanja navedenog u članku 6. ovoga Protokola poduzet će sve odgovarajuće mjere za provođenje povratka na redovan način i poštujući sigurnost i dostojanstvo te osobe.
      6.   Države stranke mogu surađivati s odgovarajućim međunarodnim organizacijama na provedbi ovoga članka.
      7.   Odredbe ovoga članka ne utječu na bilo koje pravo dano osobama koje su predmet ponašanja navedenog u članku 6. ovoga Protokola bilo kojim domaćim zakonom države stranke primateljice.
      8.   Odredbe ovoga članka ne utječu na obveze nastale prema bilo kojem drugom primjenjivom ugovoru, dvostranom ili mnogostranom ili bilo kojem drugom primjenjivom operativnom sporazumu ili dogovoru, kojim je uređen, u cijelosti ili djelomice, povratak osoba koje su predmet ponašanja navedenog u članku 6. ovoga Protokola.
      IV.   ZAVRŠNE ODREDBE
      Članak 19.
      Klauzula izuzeća
      1.   Ništa u ovome Protokolu neće utjecati na druga prava, obveze i odgovornosti država i pojedinaca prema međunarodnom pravu, uključujući međunarodno humanitarno pravo i međunarodno pravo o ljudskim pravima, a posebice, gdje je primjenjivo, Konvenciju iz 1951. i Protokol iz 1967., u svezi sa statusom izbjeglica i načelom ne odbijanja prihvata, navedeno u tim dokumentima.
      2.   Mjere utvrđene ovim Protokolom bit će tumačene i primijenjene na način da nitko ne bude diskriminiran zbog toga što je objekt ponašanja navedenoga u članku 6. ovoga Protokola. Tumačenje i primjena tih mjera bit će u skladu s međunarodno priznatim načelima nediskriminacije.
      Članak 20.
      Rješavanje sporova
      1.   Države stranke nastojat će pregovorima riješiti sporove u svezi s tumačenjem ili primjenom ovoga Protokola.
      2.   Bilo koji spor između dviju ili više stranaka u svezi s tumačenjem ili primjenom ovoga Protokola koji se ne može riješiti pregovorima u razumnom vremenskom roku bit će dostavljen na arbitražu na zahtjev jedne od tih stranaka. Ako, šest mjeseci nakon datuma zahtjeva za arbitražu, te države stranke nisu u mogućnosti složiti se glede organizacije arbitraže, bilo koja od tih država stranaka može predati spor Međunarodnom sudu pravde zahtjevom u skladu sa Statutom Suda.
      3.   Svaka država stranka može, u vrijeme potpisivanja, ratifikacije, prihvata ili odobrenja ili pristupa ovome Protokolu, izjaviti da se ne smatra vezanom stavkom 2. ovoga članka. Druge države stranke neće biti vezane stavkom 2. ovoga članka u odnosu na bilo koju državu stranku koja je stavila takvu rezervu.
      4.   Bilo koja država stranka koja je stavila rezervu u skladu sa stavkom 3. ovoga članka može u bilo koje vrijeme povući tu rezervu slanjem obavijesti glavnome tajniku Ujedinjenih naroda.
      Članak 21.
      Potpisivanje, ratifikacija, prihvat, odobrenje i pristup
      1.   Ovaj Protokol bit će otvoren za potpisivanje svim državama od 12. do 15. prosinca 2000. u Palermu, Italija, a nakon toga u sjedištu Ujedinjenih naroda u New Yorku do 12. prosinca 2002.
      2.   Ovaj Protokol bit će otvoren za potpisivanje i regionalnim organizacijama za ekonomsku integraciju pod uvjetom da je najmanje jedna država članica takve organizacije potpisala Konvenciju u skladu sa stavkom 1. ovoga članka.
      3.   Ovaj Protokol podliježe ratifikaciji, prihvatu ili odobrenju. Isprave o ratifikaciji, prihvatu ili odobrenju polažu se kod glavnog tajnika Ujedinjenih naroda. Regionalna organizacija za ekonomsku integraciju može položiti svoju ispravu o ratifikaciji, prihvatu ili odobrenju ako je najmanje jedna njezina država članica to već učinila. U toj ispravi o ratifikaciji, prihvatu ili odobrenju, takva organizacija naznačit će opseg svoje nadležnosti u odnosu na pitanja koja uređuje ovaj Protokol. Ta je organizacija dužna izvijestiti depozitara o svim relevantnim promjenama u pogledu opsega svoje nadležnosti.
      4.   Ovaj Protokol otvoren je za pristup bilo koje države ili regionalne organizacije za ekonomsku integraciju čija je najmanje jedna država članica stranka ovoga Protokola. Isprave o pristupu polažu se kod glavnog tajnika Ujedinjenih naroda. U vrijeme pristupa, regionalna organizacija za ekonomsku integraciju dat će izjavu o opsegu svoje nadležnosti u odnosu na pitanaj koja uređuje ova Konvencija. Takva će organizacija također izvijestiti depozitara o svim relevantnim promjenama opsega svoje nadležnosti.
      Članak 22.
      Stupanje na snagu
      1.   Ovaj Protokol stupa na snagu devedesetoga dana od datuma polaganja četrdesete isprave o ratifikaciji, prihvatu, odobrenju ili pristupu, ali neće stupiti na snagu prije stupanja na snagu Konvencije. Za potrebe ovoga stavka, svaka isprava koju položi regionalna organizacija za ekonomsku integraciju neće se pribrajati onima koje su položile države članice te organizacije.
      2.   Za svaku državu ili regionalnu organizaciju za ekonomsku integraciju koja ratificira, prihvati ili odobri ovaj Protokol ili mu pristupi nakon što bude položena četrdeseta isprava u tu svrhu, Protokol stupa na snagu tridesetoga dana od datuma kad ta država ili organizacija položi mjerodavnu ispravu, ili na dan stupanja na snagu ovoga Protokola u skladu s odredbama stavka 1. ovoga članka, prema tome koji je datum kasniji.
      Članak 23.
      Izmjena
      1.   Po isteku roka od pet godina od stupanja na snagu ovoga Protokola, država stranka Protokola može predložiti izmjenu i dostaviti je glavnom tajniku Ujedinjenih naroda koji će predloženu izmjenu proslijediti državama strankama i Konferenciji stranaka Konvencije na razmatranje i odlučivanje o prijedlogu. Države stranke ovoga Protokola okupljene na Konferenciji stranaka, uložit će svaki napor kako bi postigle konsenzus o svakoj izmjeni. Ako su iscrpljena sva nastojanja oko postizanja konsenzusa i nije postignut sporazum, za izmjenu će biti potrebna, kao posljednja mogućnost, dvotrećinska većina država stranaka ovoga Protokola koje su prisutne i glasuju na zasjedanju Konferencije stranaka.
      2.   Regionalne organizacije za ekonomsku integraciju, u stvarima u okviru njihove nadležnosti, ostvaruju svoje pravo glasovanja u skladu s ovim člankom, s brojem glasova koji odgovara broju njihovih država članica koje su stranke ovoga Protokola. Te organizacije ne ostvaruju svoje pravo glasovanja ako njihove države članice ostvare svoje pravo i obrnuto.
      3.   Izmjena usvojena u skladu sa stavkom 1. ovog članka podliježe ratifikaciji, prihvatu ili odobrenju država stranaka.
      4.   Izmjena usvojena u skladu sa stavkom 1. ovoga članka stupa na snagu s obzirom na državu stranku devedeset dana nakon datuma polaganja kod glavnog tajnika Ujedinjenih naroda isprave o ratifikaciji, prihvatu ili odobrenju te izmjene.
      5.   Kada izmjena stupi na snagu, obvezujuća je za države stranke koje su izrazile pristanak da njome budu vezane. Ostale države stranke i dalje će biti vezane odredbama ovoga Protokola i svake prijašnje izmjene koju su ratificirale, prihvatile ili odobrile.
      Članak 24.
      Otkaz
      1.   Država stranka može otkazati ovu Konvenciju pisanom obaviješću glavnom tajniku Ujedinjenih naroda. Takav otkaz proizvodi učinak godinu dana od datuma primitka te obavijesti od strane glavnog tajnika.
      2.   Regionalna organizacija za ekonomsku integraciju prestaje biti strankom ovoga Protokola ako su ga otkazale sve njezine države članice.
      Članak 25.
      Depozitar i jezici
      1.   Glavni tajnik Ujedinjenih naroda određen je za depozitara ovoga Protokola.
      2.   Izvornik ovoga Protokola, čiji su tekstovi na arapskom, kineskom, engleskom, francuskom, ruskom i španjolskom jeziku jednako vjerodostojni, pohranjen je kod glavnog tajnika Ujedinjenih naroda.
      U POTVRDU TOGA, potpisani opunomoćenici, propisno ovlašteni od svojih odnosnih vlada, potpisali su ovaj Protokol.

   PRILOG II.

      Deklaracija o nadležnosti Europske zajednice u vezi s pitanjima koja uređuje Protokol protiv krijumčarenja migranata kopnom, morem i zrakom, kojim se dopunjuje Konvencija Ujedinjenih naroda protiv transnacionalnog organiziranog kriminaliteta
      Članak 21. stavak 3. ovog Protokola propisuje da isprava o pristupanju regionalne organizacije za gospodarsku integraciju sadrži deklaraciju koja opisuje pitanja uređena Protokolom u odnosu na nadležnosti koje su na organizaciju prenijele njezine države članice stranke ovog Protokola.
      Protokol protiv krijumčarenja migranata kopnom, morem i zrakom primjenjuje se, s obzirom na nadležnosti prenesene na Europsku zajednicu, na područja u kojima se primjenjuje Ugovor o osnivanju Europske zajednice i pod uvjetima predviđenima tim Ugovorom, a posebno njegovim člankom 299. i njemu priloženim protokolima.
      Ova Deklaracija ne dovodi u pitanje položaj Ujedinjene Kraljevine i Irske na temelju Protokola o uključenju schengenske pravne stečevine u okvir Europske unije i Protokola o položaju Ujedinjene Kraljevine i Irske, koji su dodani Ugovoru o Europskoj uniji i Ugovoru o osnivanju Europske zajednice.
      Ova Deklaracija također ne dovodi u pitanje položaj Danske na temelju Protokola o položaju Danske koji je dodan Ugovoru o Europskoj uniji i Ugovoru o osnivanju Europske zajednice.
      U skladu s člankom 299. ova se Deklaracija također ne primjenjuje u područjima država članica u kojima se ne primjenjuje navedeni Ugovor i ne dovodi u pitanje one akte i stajališta koje bi dotične države članice unutar Protokola mogle donijeti u ime i u interesu tih područja. U skladu s prethodno navedenom odredbom, ova Deklaracija navodi nadležnosti koje su države članice prenijele na Zajednicu na temelju Ugovora a vezano uz pitanja koja uređuje Protokol. Opseg i provedba takvih nadležnosti Zajednice po svojoj su naravi podložni stalnim promjenama budući da Zajednica stalno donosi odgovarajuća pravila i uredbe. Zajednica će prema potrebi zaključiti ili izmijeniti ovu Deklaraciju u skladu s člankom 21. stavkom 3. ovog Protokola.
      Zajednica ističe da ima nadležnost u vezi s prelaskom vanjskih granica država članica, propisivanjem normi i postupaka za provedbu kontrole osoba na tim granicama te pravilima o vizama za planirani boravak od najviše tri mjeseca. Zajednica je također nadležna za mjere koje se odnose na imigracijsku politiku u vezi s uvjetima za ulazak i boravak, te mjere protiv nezakonitog useljavanja i nezakonitog boravka, uključujući repatrijaciju osoba koje nezakonito borave u nekoj državi članici. Uz to, za prethodno navedena područja ona može poduzeti mjere za osiguranje suradnje između odgovarajućih administrativnih službi država članica kao i između tih službi i Komisije. U tim područjima Zajednica je donijela propise, te je stoga isključivo pravo Zajednice da preuzima vanjske obveze prema trećim državama ili nadležnim međunarodnim organizacijama.
      Osim toga, politika Zajednice u području razvojne suradnje dopunjuje politike država članica i uključuje odredbe za sprečavanje i borbu protiv krijumčarenja migranata.


title: Odluka Vijeća (EU) 2016/814 od 13. svibnja 2016. o imenovanju zamjenika člana Odbora regija kojeg je predložila Republika Austrija

text:
               24.5.2016

               HR

               Službeni list Europske unije

               L 133/8

         ODLUKA VIJEĆA (EU) 2016/814
   od 13. svibnja 2016.
   o imenovanju zamjenika člana Odbora regija kojeg je predložila Republika Austrija
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 305.,
   uzimajući u obzir prijedlog austrijske vlade,
   budući da:

               (1)

               Vijeće je 26. siječnja 2015., 5. veljače 2015. i 23. lipnja 2015. donijelo odluke (EU) 2015/116 (1), (EU) 2015/190 (2) i (EU) 2015/994 (3) o imenovanju članova i zamjenikâ članova Odbora regija za razdoblje od 26. siječnja 2015. do 25. siječnja 2020.

               (2)

               Mjesto zamjenika člana Odbora regija postalo je slobodno po isteku mandata gđe Elisabeth VITOUCH,

         DONIJELO JE OVU ODLUKU:
   Članak 1.
   Sljedeća osoba imenuje se zamjenikom člana Odbora regija do kraja tekućeg mandata koji istječe 25. siječnja 2020.:

               —

               Mag. Muna DUZDAR, Abgeordnete zum Wiener Landtag und Mitglied des Gemeinderats der Stadt Wien.

         Članak 2.
   Ova Odluka stupa na snagu na dan donošenja.

      Sastavljeno u Bruxellesu 13. svibnja 2016.

            Za Vijeće

            Predsjednica

         E.M.J. PLOUMEN

      (1)  Odluka Vijeća (EU) 2015/116 od 26. siječnja 2015. o imenovanju članova Odbora regija i njihovih zamjenika za razdoblje od 26. siječnja 2015. do 25. siječnja 2020. (SL L 20, 27.1.2015., str. 42.).

      (2)  Odluka Vijeća (EU) 2015/190 od 5. veljače 2015. o imenovanju članova Odbora regija i njihovih zamjenika za razdoblje od 26. siječnja 2015. do 25. siječnja 2020. (SL L 31, 7.2.2015., str. 25.).

      (3)  Odluka Vijeća (EU) 2015/994 od 23. lipnja 2015. o imenovanju članova i zamjenika članova Odbora regija za razdoblje od 26. siječnja 2015. do 25. siječnja 2020. (SL L 159, 25.6.2015., str. 70.).


title: Odluka Vijeća (EU) 2015/484 od 17. ožujka 2015. o imenovanju belgijskog člana Europskog gospodarskog i socijalnog odbora

text:
               21.3.2015

               HR

               Službeni list Europske unije

               L 77/11

         ODLUKA VIJEĆA (EU) 2015/484
   od 17. ožujka 2015.
   o imenovanju belgijskog člana Europskog gospodarskog i socijalnog odbora
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 302.,
   uzimajući u obzir prijedlog belgijske vlade,
   uzimajući u obzir mišljenje Europske komisije,
   budući da:

               (1)

               Vijeće je 13. rujna 2010. donijelo Odluku 2010/570/EU, Euratom o imenovanju članova Europskog gospodarskog i socijalnog odbora za razdoblje od 21. rujna 2010. do 20. rujna 2015. (1).

               (2)

               Mjesto člana Europskog gospodarskog i socijalnog odbora postalo je slobodno istekom mandata g. Tonyja VANDEPUTTEA,

         DONIJELO JE OVU ODLUKU:
   Članak 1.
   G. Rudi THOMAES, Administrateur délégué honoraire de la Fédération des Entreprises de Belgique (FEB), imenuje se članom Europskog gospodarskog i socijalnog odbora do kraja tekućeg mandata, koji istječe 20. rujna 2015.
   Članak 2.
   Ova Odluka stupa na snagu na dan donošenja.

      Sastavljeno u Bruxellesu 17. ožujka 2015.

            Za Vijeće

            Predsjednik

         E. RINKĒVIČS

      (1)  SL L 251, 25.9.2010., str. 8.


title: 2010/771/EZ: Odluka Vijeća od 10. studenoga 2009. o sklapanju Sporazuma u obliku Protokola između Europske zajednice i njezinih država članica i Republike Libanona o uspostavljanju mehanizma za rješavanje sporova primjenjivog na sporove prema trgovinskim odredbama Euro-mediteranskog sporazuma o pridruživanju između Europske zajednice i njezinih država članica, s jedne strane, i Republike Libanona, s druge strane

text:
               11/Sv. 119

               HR

               Službeni list Europske unije

               116

         32010D0771

               L 328/20

               SLUŽBENI LIST EUROPSKE UNIJE

         ODLUKA VIJEĆA
   od 10. studenoga 2009.
   o sklapanju Sporazuma u obliku Protokola između Europske zajednice i njezinih država članica i Republike Libanona o uspostavljanju mehanizma za rješavanje sporova primjenjivog na sporove prema trgovinskim odredbama Euro-mediteranskog sporazuma o pridruživanju između Europske zajednice i njezinih država članica, s jedne strane, i Republike Libanona, s druge strane
   (2010/771/EZ)
   VIJEĆE EUROPSKE UNIJE,
   uzimajući u obzir Ugovor o osnivanju Europske zajednice, a posebno njegov članak 133. u vezi s člankom 300. stavkom 2. prvim podstavkom prvom rečenicom,
   uzimajući u obzir prijedlog Komisije,
   budući da:

               1.

               Vijeće je ovlastilo Komisiju 24. veljače 2006. da započne pregovore sa svojim mediteranskim partnerima o uspostavljanju mehanizma za rješavanje sporova primjenjivog na sporove prema trgovinskim odredbama.

               2.

               Pregovore je vodila Komisija u konzultacijama s Odborom koji je uspostavljen prema članku 133. Ugovora i u okviru pregovaračkih direktiva koje je izdalo Vijeće.

               3.

               Komisija je završila pregovore za sklapanje Sporazuma u obliku Protokola o uspostavljanju mehanizma za rješavanje sporova primjenjivog na sporove prema trgovinskim odredbama Euro-mediteranskog sporazuma o pridruživanju između Europske zajednice i njezinih država članica, s jedne strane, i Republike Libanona, s druge strane (1).

               4.

               Ovaj je Sporazum potrebno potvrditi,

         ODLUČILO JE:
   Članak 1.
   Sporazum u obliku Protokola između Europske zajednice i Republike Libanona o uspostavljanju mehanizma za rješavanje sporova primjenjivog na sporove prema trgovinskim odredbama Euro-mediteranskog sporazuma o pridruživanju između Europske zajednice i njezinih država članica, s jedne strane, i Republike Libanona s druge strane, ovime se odobrava u ime Zajednice.
   Tekst Sporazuma se prilaže ovoj Odluci.
   Članak 2.
   Predsjednika Vijeća se ovime ovlastilo da odredi osobu(-e) opunomoćenu(-e) za potpisivanje Sporazuma u obliku Protokola kako bi se obvezalo Zajednicu.

      Sastavljeno u Bruxellesu 10. studenoga 2009.

            Za Vijeće

            Predsjednik

         A. BORG

      (1)  SL L 143, 30.5.2006., str. 2.